Jon 1 Baibul 1985 | The New Bible.com\n1Lok odoko dano 1I acakki piny Lok onoŋo tye, Lok tye bot Lubaŋa, Lok en Lubaŋa. 2En ceŋ tye bot Lubaŋa i acakki piny; 3jami ducu en aye ceŋ otiyo, pe tye gin mo ma ceŋ giketo laboŋo en. 4I en con tye kwo, kwo meno con ceŋ pa dano. 5Ceŋ oryeny i piny macol, ento piny macol pe ogeŋo ryeny. 6 # Mat 3:1Mar 1:4Luka 3:12 Yam tye dano mo ma Lubaŋa ooro, nyiŋe Jon. 7En obino pi bedo caden me tito lok i kom ceŋ, wek dano ducu guye pi lokke. 8En kikome onoŋo pe ceŋ, ento obino pi tito lok me caden i kom ceŋ. 9Ceŋ me ada ma menyo dano ducu onoŋo oebino i lobo. 10En con tye i lobo, en aye ceŋ otiyo lobo, ento lobo pe obedo ki ŋec i kome. 11En obino tugi, ento jone pe gujole. 12Ento dano ducu ma ceŋ gujole, ma guye nyiŋe, omiyogi twero me doko litino pa Lubaŋa; 13ma pe ginywalogi ki remo, kadi pi miti me kom, kadi pi mit pa dano, ento pi miti pa Lubaŋa. 14Lok odoko dano, obedo i kinwa, kun opoŋ ki kica ki ada; wan waneno deyone, deyo macalo pa latin acel keken ma oa bot Won. 15Jon obolo lok me caden i kome kun daŋŋe ni, “Man aye ŋat ma yam atittiwu pire ni, ‘Ŋat ma bino i ŋeya kata ki dit, pien en okwoŋo nyima con.’ ” 16Nia i lonyone mapol wan ducu gimiyowa kica i kom kica. 17Pien cik yam gimiyo kun wok ki bot Moses, ento kica ki ada, Yecu Kricito aye okelo. 18Pe tye ŋat mo ma yam oneno Lubaŋa; Wod acel keken, ma tye i kor Won, omiyo Won oŋene.Lok me caden ma Jon otito(Matayo 3:1-12; Marako 1:1-8; 3:1-18) 19Man lok me caden ma Jon obolo, ka Lujudaya guoro ajwagi ki jo Levi nia Jerucalem pi penye ni, “In aŋa?” 20En otuco ka maleŋ, pe omuŋo, otuco ni, “An pe a Kricito ma Lubaŋa oyero.” 21#Mal 4:5Nwo 18:15 Gupenye ni, “In doŋ aŋa? In Elia bo?” En odok iye ni, “Pe.” “In lanebi meno?” En ogamo ni, “Pe”. 22Dok gupenye ni, “In aŋa kaa? Tittiwa, wek wadwok lok bot jo muorowa. Ilwoŋŋe kekeni ni in aŋa?” 23#Ic 40:3 En odok iye ni, “An a dwan ŋat ma daŋŋe i tim ni, ‘Wutir yo pa Rwot ocuŋ atir,’ macalo lanebi Icaya owaco.” 24Jo mogo ma ceŋ gioro nia i kin Luparicayo 25gupenye ni, “Doŋ piŋo ibatija dano, ka in pe i Kricito ma Lubaŋa oyero, nyo Elia, nyo lanebi meno?” 26Jon odokkigi iye ni, “An abatija dano ki pii; ento i kinwu ocuŋ ŋatti mo ma wun wukwiya, 27en aye ŋat ma bino ki i ŋeya, ma an pe amyero ka gonyo del warre.” 28Lok man ducu otimme i Betania loka Jordan, ka ma Jon yam obedo ka batija iye dano.Latin-romo pa Lubaŋa 29Orwone Jon oneno Yecu kun woto bino tuŋ bote, owaco ni, “Nen Latinromo pa Lubaŋa ma kwanyo bal me lobo! 30Man aye ŋat ma yam awaco pire ni, ‘I ŋeya bibino ŋat ma kata ki dit, pien en okwoŋo nyima con.’ 31An kikoma onoŋo pe aŋeye, ento pi lok man omiya abino kun abatija dano ki pii, wek ginyute bot jo Icrael.” 32Jon otito lok me caden i kome ni, “Ceŋ aneno Cwiny Maleŋ kun bino nia ki i polo macalo amam, opye, obedo i kome. 33An kikoma yam pe aŋeye; ento ŋat ma oora ka batija dano ki pii-ni owacca ni, ‘Ŋat ma ibineno Cwiny Maleŋ bino, pye, bedo i kome, en aye ŋat ma bibatija dano ki Cwiny Maleŋ.’ 34Doŋ aneno, dok atito lok me caden i kome ni, man en Wod pa Lubaŋa.”Lupwonnye ma gukwoŋo lubo Yecu 35Orwone doki, Jon ka ocuŋ ki jo aryo i kom lupwonnyene, 36oneno Yecu kun woto, owaco ni, “Nen Latin-romo pa Lubaŋa!” 37Lupwonnye meno aryo guwinyo kun waco lok man, ci gulubo Yecu. 38Yecu olokke, onenogi kun gilube, openyogi ni, “Wuyenyo aŋo?” Gin gupenye ni, “Rabbi (ma te lokke ni, Lapwony) ibedo kwene?” 39Odok ki gin ni, “Wubin, wunen.” Gubino, guneno ka ma en onoŋo bedo iye; ci gubedo bote i nino meno, pien cawa doŋ onoŋo cok romo apar. 40Ŋat acel i kin jo aryo ma yam guwinyo Jon kun loko, ci gulubo Yecu, onoŋo Anderiya, omin Cimon Petero. 41En okwoŋo noŋo ominne Cimon, owacce ni, “Watyeko noŋo Meciya” (ma te lokke ni, Kricito). 42En okele bot Yecu. Yecu onene, owacce ni, “In aye Cimon, wod pa Jon? Gibilwoŋi ni, Kepa” (ma te lokke ni, Petero#1.42 Petero te lokke Pata ).Yecu olwoŋo Pilipo ki Natanael 43Orwone Yecu omito cito i Galilaya. Orwatte ki Pilipo, owacce ni, “Luba.” 44Pilipo yam Labetecaida, ma gaŋgi kacel ki Anderiya ki Petero. 45Pilipo onoŋo Natanael, otitte ni, “Watyeko noŋo ŋat ma Moses yam ocoyo pire i cik, ma lunebi bene gucoyo pire, en aye Yecu me Najaret, wod pa Yucepu.” 46Natanael openye ni, “Gin mo maber twero katti ki i Najaret?” Pilipo odokke iye ni, “Bin, inen.” 47Yecu oneno Natanael kun bino bote, oloko i kome ni, “Nen Laicrael me ada, ma pe tye ki goba mo i cwinye!” 48Natanael openye ni, “Iŋeya niŋniŋ?” Yecu odokke iye ni, “Ma peya Pilipo olwoŋi, kun ibedo i te olam, an aneni.” 49Natanael odokke iye ni, “Lapwony, in giri i Wod pa Lubaŋa. In i Kabaka me Icrael!” 50Yecu odokke iye ni, “In iye pien awacci ni, ‘Aneni kun ibedo i te olam’? Ibineno lok madito makato magi.” 51#Acak 28:12 Dok owacce ni, “Adada awacciwu ni, wubineno polo kun oyabbe, kun lumalaika pa Lubaŋa giito dok gilor piny i kom Wod pa dano.”


Nia 5 ACO85 - Lacen Moses ki Aron gucito bot Parao, - Bible Search\nNia 4 Nia 6\nMoses ki Aron i nyim Parao\n1Lacen Moses ki Aron gucito bot Parao, guwacce ni, “Rwot Lubaŋa pa Icrael owaco kit man ni, ‘Wek jona guciti, wek gukwer nino madit i tim.’ ” 2Ento Parao ogamoni “Rwot en aŋa, ma myero awiny doge ci awek Icrael owot-ti? An pe aŋeyo Rwot meno, dok bene pe abiweko jo Icrael woto!” 3Gin dok guwacce ni “Lubaŋa pa jo Ibru oromo kwedwa; walegi ni iwek wan waciti, wawot wot me nino adek, ka tyero gitum bot Rwot Lubaŋawa, wek pe en opot i komwa ki two gemo marac nyo pala lucwan.” 4Ento Parao ma kabaka me Ejipt owaco botgi ni, “Moses wun ki Aron, piŋo wukwanyo dano woko ki i dog ticgi? Wun wudok i dog ticwu.” 5Ka dok owacci, “Nen, dano odoko dwoŋ woko i lobo, wun kono umiyo giywe i dog ticgi.” 6I nino meno ociko ludito ma loyo tic pa lwak, ki lunyampara, ni, 7“Pe dok wumedde kelogi lum ocwici me goyo matafali kit macon, wek gin aye gucit ka tweyone. 8Ento wel matafali ma yam gigoyo-ni wuwek gumedde kwede, pe wudwok welle piny; pien gin luwackom, mumiyo gikok ni, ‘Wek wacit i tim ka tyero gitum bot Lubaŋawa.’ 9Wumi tic mapek wek co gubed i dog tic pe guket cwinygi i lok goba.”\n10Kit meno ludito ma loyo lunyampara pa lwak gucito guwaco bot dano ni, “Parao owaco kit man ni, ‘Wan pe dok wabikelliwu lum ocwici. 11Wun doŋ wucit kikomwu, wuyeny ka ma wutwero noŋo lum ocwici; ento ticwu pe gibidwoko welle piny.’ ” 12Kit meno dano guket i lobo Ejipt ducu ka coko reŋ kal me ocwici. 13Ludito ma loyo tic giruyogi kun giwacci, “Wucob ticwu, kit me nino ducu, kit macalo yam lum ocwici tye-ni.” 14Ki lunyampara pa jo Icrael, ma ludito ma loyo tic pa Parao oketogi me neno tic-ci, gubedo ka pwodogi kun gipenyogi ni, “Piŋo pe wucobo tic me goyo matafali tin, kit macon?”\n15Ka lunyampara pa jo Icrael gucito gukok bot Parao ni, “Piŋo itimowa kit man, ladit? 16Pe doŋ gikelo lum ocwici botwa, ento giwacowa ni, ‘Wugo matafali!’ Nen, ka gipwodowa, ladit; ento bal tye i kom lwakki!” 17Ento en ogamo ni, “Wun luwackom, wun luwackom; en mumiyo wuwaco ni, ‘Wuwek wacit ka tyero gitum bot Rwot.’ 18Wucit kombeddi ka tic. Pe gibimiyowu lum ocwici mo, dok bene wubigoyo matafali ma rom ki wel macon.” 19Lunyampara pa jo Icrael guneno ni doŋ gitye marac, ka giwacogi ni, “Wun pe wubidwoko wel matafali piny kit me nino ducu.” 20Giromo ki Moses ki Aron ma onoŋo yam gitye ka kurogi, ka gia gidwogo ki bot Parao; 21guwaco botgi ni, “Rwot onenwu dok oŋolliwu kop, pien wun wumiyo nyiŋwa odoko ŋwe lituny i nyim Parao ki luticce, dok wumiyo pala lucwan i ciŋgi me nekowa.”\nLega pa Moses\n22Moses olokke bot Rwot, owacce ni, “Ai Rwot, itimo jo-ni marac kuman piŋo? Icwala ka ŋo kaa? 23Nia ma abino bot Parao, ma aloko kwede pi nyiŋi, en ocako timo jo-ni marac cut, in bene peya ilaro joni wacel.”


Nipo Keliwa Adwogi Maber Nining? | me Anyama\nWi Lubele—Me Akwana i Kacokke | Januari 2018\nKWAN I LEB Acholi Akha Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chopi Chuabo Chuukese Dayak Ngaju Drehu English (Leb Muno) Greenlandic Hmong (White) Iban Ibinda Javanese Kachin Karen (S'gaw) Kazakh Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki Welsh\nNipo Notowa Kacel ki Yomcwiny\n‘Bedo ber ki me yomcwiny ka kibedo kacel ki mer!’—JABULI 133:1\nWER: 149, 99\nNIPO . . .\nkelo adwogi maber botwa ki acel acel nining?\nnoto jo pa Lubanga kacel nining?\nkonyowa me bedo ki kuc i kinwa nining?\n1, 2. Yub ango ma binotowa kacel i yo ma kite dok pat i mwaka-ni, ki dok pingo? (Nen cal ma tye i pot karatac man.)\nI NINO dwe 31, Marci 2018, dano milion mapol ki twok lobo-ni gibicito i gure mo ma bedo kicel mwaka ki mwaka. I nge poto ceng, Lucaden pa Jehovah ki jo mukene mapol gibigure kacel me po pi ginkok pa Yecu piwa. Mwaka ki mwaka, Nipo me to pa Kricito noto dano i yo me aura loyo kit yub mo keken.\n2 Jehovah gin ki Yecu cwinygi bedo yom adada ka gineno dano milion mapol gicito i gure man i but lobo ducu i nino meno. Baibul tittiwa ni tye “lwak dano mapol ata, ma ngat mo pe romo kwano welgi, ma gua ki i rok ducu, ki i kaka ducu, ki dano ducu me wi lobo, ki leb ducu,” ma gidange ni: “Laro dano tye bot Lubangawa ma obedo i wi komker, ki bot Latin romo!” (Niyabo 7:9, 10) Tye me yomcwiny adada ni mwaka ki mwaka dano mapol gibedo tye i nipo me nyuto pwoc bot Jehovah ki Yecu pi jami mabeco ma gutimo!\n3. Pwony man bigamo lapeny mene?\n3 I pwony man ibinongo lagam i kom lapeny angwen magi: (1) Atwero yubbe pi Nipo nining, wek anong adwogi maber? (2) Nipo konyo jo pa Lubanga nining me note kacel? (3) Atwero timo ngo wek note obed i kin jo pa Lubanga? (4) Tika Nipo me agikki bibedo tye? Ka tye, ci bibedo awene?\nATWERO YUBBE PI NIPO NINING, WEK ANONG ADWOGI MABER KI IYE?\n4. Pingo pire tek ni wabed tye i Nipo?\nJehovah gin ki Yecu gineno tute pa ngat acel acel me bedo tye i Nipo\n4 Pingo pire tek ni wabed tye i Nipo? Me acel, bedo tye i cokke obedo but yubwa me woro Jehovah. Watwero bedo ki tekcwiny ni Jehovah gin ki Yecu cwinygi bibedo yom matek ka gineno wan ki acel acel, watute me bedo i yub man ma pire tek loyo i mwaka-ni. Wamito ni Jehovah gin ki Yecu gunen ni watye i Nipo nikwanyo ka pe twere kulu me bedo tye iye. Ka ngo ma watimo nyuto ni cokkewa pire tek, ci man miyo Jehovah tyen lok mukene me gwoko nyingwa i “buk me po” i kom jo ma giwore. Buk man bene kilwongo ni “buk me kwo.” Buk man tye ki nying jo ducu ma Jehovah mito miyogi kwo ma pe tum.—Malaki 3:16; Niyabo 20:15.\n5. Itwero ‘ngine kekeni wek inen ka ce icung matek i niyeni’ nining i cabit mogo manok ma peya nino me Nipo oo?\n5 I cabit mogo manok ma peya nino me Nipo oo, watwero tero cawa malac i lega ki tam matut i kom kit ma watwa ki Jehovah tek kwede. (Kwan 2 Jo Korint 13:5.) Lakwena Paulo otito ki Lukricitayo ni: “Kong wungine kekenwu, wek wunen ka ce wucung matek i niyewu.” Watwero timo meno nining? Watero penye kekenwa ni: ‘Tika amoko ni man aye dul ma Jehovah oyero me tiyo ticce? Tika atye ka tute ki tekona ducu me tito kwena ki pwonyo jo mukene ki kwena maber-ri? Tika kwona ki jami ma atimo nyuto ni aye ni watye ka kwo i kare me agikki dok ni agikki me lobo pa Catan-ni cok o? Tika ageno Jehovah gin ki Yecu kit macon, calo i kare ma pud acako tic pigi acaka?’ (Matayo 24:14; 2 Temceo 3:1; Jo Ibru 3:14) Tam i kom lagam pi lapeny magi twero konywa me bedo ka ‘ngine kenwa’ ka ce watye ma wacung matek.\n6. (a) Yo mene ma watwero nongo kwede kwo ma pe tum? (b) Laelda mo yubbe pi Nipo nining mwaka ki mwaka, dok in bene itwero lubo lanenne nining?\n6 Yo acel ma itwero yubbe kwede pi Nipo aye me kwan ki tam matut i kom pwony mogo ma loko i kom kit ma yub man pire tek kwede. (Kwan Jon 3:16; 17:3.) Yo acel keken ma watwero nongo kwede kwo ma pe tum aye me ngeyo Jehovah, ki bedo ki niye matek i kom Wode, Yecu. Me yubbe pi Nipo watwero yero me kwano pwony ma weko wanyikke cok botgi. Man aye gin ma omego mo ma dong obedo laelda pi kare malac timo. Pi mwaki mapol, en obedo ka coko Wi Lubele ma tye ki pwony ma giloko i kom Nipo ki kit ma Jehovah kacel ki Yecu gunyuto kwede mar botwa. I cabit mogo manok ma peya nino me Nipo oo en kwano pwony magi dok tamo matut pingo yub man pire tek tutwal. I kare mogo en medo pwony mukene i kom ma tye. En bene kwano dok lwodo lok matut i kom wang Baibul ma kiketo me akwana i kare me Nipo. Laelda man owacci ka etimo jami magi ducu, ci epwonyo jami manyen mwaka ki mwaka. Madong pire tek loyo, kwanne meno weko en dongo marre i kom Jehovah gin ki Yecu. In bene ka ikwano kit meno, ci marri pi Jehovah gin ki Yecu bidongo medde ameda. Man bidongo pwocci pi gin ma gutimo piri dok ibinongo adwogi maber ki i Nipo.\nNIPO KONYOWA ME NOTE KACEL\n7. (a) Gin ango ma Yecu olego pire i dyewor ma kicamo iye Cam me Otyeno pa Rwot pi tyen mukwongo? (b) Ngo ma nyuto ni Jehovah ogamo lega pa Yecu?\n7 I dyewor ma kicamo iye Cam me Otyeno pa Rwot pi tyen mukwongo, Yecu olego lega mo ma pire tek. En olego i kom wat macok ma en ki wonne gitye kwede. Yecu bene olego ni lupwonnyene gubed ma gunote kacel calo en ki wonne. (Kwan Jon 17:20, 21.) Ki lok ada Jehovah ogamo lega pa Wode me amara-ni. Pe tye cokke mo mukene ma moko ni Lucaden pa Jehovah gitye ma gunote kacel ma loyo Nipo. I nino meno, jo milion mapol ma gia ki i lobe patpat ma rangi del komgi patpat gicokke kacel i twok lobo ducu me nyuto ni giye ni Jehovah ocwalo Wode. I kabedo mukene, dano pe gungi neno ka dano me rok mapatpat gicokke kacel ka lega, dok bene ka gucokke ci gineno calo pe opore. Ento Jehovah gin ki Yecu pe gineno kit meno. Gineno gurewa kacel i Nipo calo gin mamwonya adada.\n8. Kwena mene ma Jehovah omiyo ki Ejekiel?\n8 Macalo jo pa Jehovah, notewa pe tye me ur botwa. Jehovah otito con pi note meno i lok ma en owaco bot Ejekiel. En otito bot Ejekiel ni okwany odoo aryo, acel “pi Juda” ki mukene “pi Yucepu” ci orib odoo aryo-ni wek odok odoo acel. (Kwan Ejekiel 37:15-17.) I “Lapeny pa Lukwan Bukkewa” ma okati i Watchtower me Julai 2016 otito ni: “Jehovah otiyo ki lanebine Ejekiel me tito ni jone bidwogo cen i Lobo ma Kiciko Pire ci gibinote odoco calo rok acel. Lok pa lanebi meno onongo tye ka tito bene ni jo ma giworo Jehovah i kare me agikki gibinote kacel.”\n9. Mwaka ducu ka watye i Nipo, waneno note pa gurup aryo ma kitito i lok pa lanebi Ejekiel nining?\n9 I acakki me 1919, Jehovah ocako yub me guru ki noto jo ma kiwirogi kacel. Gin onongo gitye calo odoo “pi Juda.” Ci dano mapol ma gitye ki gen me kwo i lobo man matwal gucako ribbe kacel ki jo ma kiwirogi. Jo ma tye ki gen me kwo i lobo man matwal gitye calo odoo “pi Yucepu.” Jehovah ocike me ribo kacel odoo aryo magi wek ‘gudok odoo acel’ i cinge. (Ejekiel 37:19) En oweko jo ma kiwirogi kacel ki “romi mukene” gudoko “lwak acel.” (Jon 10:16; Jekaria 8:23) I kare-ni, gurup aryo magi gitye ka tic pi Jehovah ma guribbe kacel. Ki bene gitye ki kabaka acel, Yecu Kricito, ma kilwongo i lok pa lanebi Ejekiel ni “laticca Daudi.” (Ejekiel 37:24, 25) Mwaka ducu ka watye i Nipo me to pa Yecu, waneno note pa gurup aryo magi kit ma Ejekiel otito kwede. Ento gin ango ma wan ducu watwero timone wek note obed tye i kinwa?\nGIN ANGO MA WAN DUCU WATWERO TIMONE WEK WABED MA WANOTE?\n10. Gin ango ma watwero timone wek jo pa Lubanga gubed ma gunote?\n10 Gin ango ma watwero timone wek note obed tye i kin jo pa Lubanga? Me acel omyero watute matek me dongo cwiny me mwolo. I kare ma Yecu tye i lobo, en owaco bot lupwonnyene ni myero gubed jo mamwol. (Matayo 23:12) Pol pa dano me lobo man ginene calo pigi tek loyo jo mukene. Ka wamwol, wabiworo omegiwa ma gitye ki mot me tic i kacokke ki dok wawinyo lokgi. Ka watimo meno ci jo me kacokke gibibedo ma gunote kacel. Ma dong pire tek loyo, ka wabedo jo mamwol ci biyomo cwiny Jehovah pien en “pyem ki [nyo dag] jo ma wakke ento miyo kica bot jo mamwol.”—1 Petero 5:5.\n11. Tam matut i kom mugati ki vino ma kitiyo kwede i Nipo twero notowa nining?\n11 Gin ango mukene ma watwero timone wek note obed tye i kin jo pa Lubanga? Tam matut i kom gin ma mugati ki vino gicung pire. Omyero watim meno ma Nipo pudi, tutwalle i otyeno ma Nipo pudi. (1 Jo Korint 11:23-25) Mugati ma tobi pe iye cung pi kom Yecu ma roc pe iye ma en omiyo calo gitum. Vino makwar-ri cung pi remone. Ento myero pe wange pwony magi keken. Omyero wiwa opo ni ginkok pa Yecu tye lanyut me mar pa Jehovah gin ki Yecu. Jehovah omiyo Wode piwa, ki dok bene Yecu oye pire kene me miyo kwone piwa. Ka watamo kit ma gimarowa kwede, man biweko wamarogi bene. Dok mar ma wan ducu watye kwede pi Jehovah bijingo wat i kinwa.\nKa watimo jo mukene kica, ci man weko wabedo ma wanote (Nen paragraf 12, 13)\n12. I lokke i kom kabaka gin ki luticce, Yecu otitiwa nining ni Jehovah mito ni watim kica ki jo mukene?\n12 Yo me adek mene ma watwero bedo ma wanote i kinwa? Ka watimo jo mukene kica ki cwinywa ducu. Ka watimo meno, ci wanyuto ni watye ki pwoc pien Jehovah twero timo botwa kica i kom balwa pi ginkok pa Yecu. Me nyuto kit ma timo kica pire tek kwede, Yecu omiyo lapor mo i kom Kabaka mo ki luticce. Tim ber kong ikwan Matayo 18:23-34 ci ipenye kekeni ni: ‘Tika atye ki miti me timo jami ma Yecu opwonyogi? Tika adiyo cwinya dok anyuto niango i kom utmegina? Tika atye atera me timo kica bot jo ma gucwero cwinya?’ Ada, tye ni bal mogo rac kato mukene. Macalo adwogi me roc ma watye kwede, twero bedo tek adada me timo kica pi bal mogo. Ento lok ma Yecu owaco-ni pwonyowa ki gin ma Jehovah mito ni watim. (Kwan Matayo 18:35.) Yecu otito ka maleng ni ka pe watimo ki utmegiwa kica ka gungut ki cwinygi ducu, ci Jehovah bene pe bitimowa kica. Meno obedo gin ma myero wan ducu watam iye matek. Me gwoko note mamwonya ma watye kwede, omyero watim bot utmegiwa kica kit ma Yecu opwonyowa kwede.\n13. Wanote nining ka wabedo ki kuc ki jo mukene?\n13 Ka watimo kica ki jo mukene, ci wabigwoko kuc i kin omegiwa ki lumegiwa. Lakwena Paulo otito ni omyero waket tek wek wabed ki kuc dok wanote i kinwa. (Jo Epeco 4:3) I kare me Nipo, tutwalle i dyewor me Nipo omyero itam matut i kom kit ma itero kwede jo mukene. Penye kekeni ni: ‘Tika jo mukene neno ni pe abedo ki kiniga i kom jo ma gubalo bota? Tika jo mukene neno ni atute matek me kelo ki gwoko kuc? Magi gubedo lapeny ma pigi tek ma myero watam iye.\n14. Watwero nyutone nining ni ‘wadiyo cwinywa i kom luwotwa ki mar’?\n14 Yo me angwen mene ma watwero bedo ma wanote i kinwa? Lubo lanen pa Jehovah i nyuto mar. (1 Jon 4:8) Pe myero wawac ni “Atwero bedo ki kuc ki utmegina ento pe mitte ni abed ki wat macok kwedgi.” Ka watamo kit meno, ci nongo pe watye ka lubo tira pa Paulo ma owaco ni ‘wudi cwinywu i kom luwotwu ki mar.” (Jo Epeco 4:2) Paulo pe owacci omyero ‘wadi cwinywa i kom luwotwa’ keken ento omyero wadi cwinywa ‘ki mar.’ Apokapoka tye iye. Watye ki dano ma patpat i kacokke, dok Jehovah aye ma onyikogi cok bote. (Jon 6:44) Pi meno en tye ki tyen lok matir me marogi. Ka omegiwa ki lumegiwa gupore me nongo mar pa Lubanga, pingo dok watwero wacone ni pe gupore me nongo marwa? Omyero wamargi kit ma Jehovah mito.—1 Jon 4:20, 21.\nNIPO ME AGIKKI BIBEDO AWENE?\n15. Wangeyo nining ni Nipo me agikki bibedo tye?\n15 I nino mo acel, wabibedo i Nipo me agikki. Wangeyo man nining? Paulo owaco bot Lukricitayo ma kiwirogi ni ka gipo pi to pa Yecu mwaka ki mwaka, nongo ‘gitye ka yweko nyo tito pi lok me to pa Rwot, nio ka en bidwogo.’ (1 Jo Korint 11:26) Yecu bene oloko i kom ‘dwogone’ i kare ma en tye ka lok i kom kare me agikki piny. I kare ma en oloko i kom twon can madit atika macok bino-ni en owaci: ‘Gin ma nyuto Wod pa dano binen i polo. Ci i kare meno kaka ducu ma i wi lobo bikumo, ci gibineno Wod pa dano ka bino ki i wi pol me polo, ki twero madwong, ki deyo madit. En bioro lumalaika ki tum ma kok malongo, gibicoko jone ma en oyero ki i twok piny angwen ducu, nia ki i agikki polo tungcel nio kwede wa i agikkine mukene.’ (Matayo 24:29-31) Yecu ‘bicoko jone ma en oyero’ i kare ma en bidwogo me tero Lukricitayo ma kiwirogi ma pud gitye i lobo i polo. Man bitimme ma twon can madit atika dong ocake woko ento nongo Armagedon pudi. I lweny meno, Yecu gin ki jo 144,000, gibilweny i kom luker me lobo man ci giloyo lweny meno. (Niyabo 17:12-14) Nipo ma wabibedo iye me agikki ma Yecu pud peya ‘odwogo’ ka gamo jone ma kiwirogi bibedo Nipo me agikki.\n16. Pingo imoko tammi me bedo tye i Nipo i mwaka-ni?\n16 Mok tammi me bedo tye i Nipo i nino dwe 31 Marci, 2018. Leg bot Jehovah wek okonyi me tiyo jami ducu ma mitte wek wan ducu calo jone wanote kacel. (Kwan Jabuli 133:1.) I nino mo acel, wabicito i Nipo tyen me agikki. Ka wakuro nino meno, wamedde ki nyuto ni note ma wabedo kwede i Nipo mwaka ki mwaka pire tek botwa.\nLOK MOGO MA KITITO TERE\nBedo ma wanote kacel: Ka watute matek me konyo jo pa Lubanga wek guti kacel ki kuc dok gudong i mar i kingi kacel ki Jehovah. Watwero timo man ka wabedo jo mamwol, ka wabedo ki pwoc pi mar ma Jehovah gin ki Yecu gitye kwede piwa, ka watimo kica bot jo mukene, ki dong ka wamaro utmegiwa kit ma Jehovah mito\n‘En Miyo Teko Bot Jo Magoro’\nPingo Omyero Wami Bot Ngat ma Tye ki Jami Ducu?\nKit Mar Ango ma Kelo Yomcwiny me Ada?\nNen Apokapoka ma Tye i Kit Dano\nText Yero Bukke me kompiuta me akwanya WI LUBELE—ME AKWANA I KACOKKE Januari 2018\nWI LUBELE—ME AKWANA I KACOKKE Januari 2018


1 Luker 10 ACO85 - I kare meno kabaka ma dako me Ceba - Bible Search\n1 Luker 9 1 Luker 11\n1 Luker 10\nKabaka ma dako me lobo Ceba olimo Solomon\n(2 Tek 9.1-12)\n1-I kare meno kabaka ma dako me Ceba owinyo pi yweka pa Solomon, ci obino bote ka temo iye ki peny matego. 2Obino i Jerucalem ki lwak jo madito ma gicom i kore, kacel ki kinaga-gu ma giyeyo aŋwece, ki jabu madwoŋ twatwal, ki litino godi me wel, Ka obino bot Solomon, ci otitte lok ducu ma onoŋo tye i cwinye. 3Solomon odok iye i pennye ducu; pe onoŋo tye lok mo wacel ma okanne ki bot kabaka, ma tucone oloye. 4Ka kabaka ma dako me Ceba oneno ryeko pa Solomon ducu, ki ot ma en ogero, 5ki cam ma i wi mejane, ki kit kabedo pa luditone, ki tic pa luticce ducu, ki boŋŋigi, ki lutiŋ kikopo-gu, ki gitum awaŋa ma en tyero i ot pa Rwot, ci tam otum woko ki i cwinye.\n6Owaco bot kabaka ni, “Lok ducu ma i komi ma yam gitero bota ki i lobona, ki lok i kom ryekoni bene, onoŋo lokke tye kakare; 7ento yam pe aye lok ma gitero bota, nio ka abino aneno ki waŋa. Nen, pe gititta kadi wa nucune kulu, pien ryekoni ki lonyoni kato lok dog ma gitero bota. 8Monni gitye ki yomcwiny kuman! Luticci ducu gitye ki yomcwiny ma rom mene, ma gibedo ka cuŋ i nyimi jwijwi ka winyo lok me ryekoni! 9Gipwo Rwot Lubaŋani ma cwinye opwoyo in ci oketi i wi komker me Icrael! Pien Rwot omaro Icrael matwal, en aye mumiyo oketi ibedo kabaka, wek ibed ka ŋolo kop atir dok kakare.” 10En omiyo bot Solomon jabu madwoŋ ma romo talanta miya acel ki pyeraryo, ki lwak aŋwece mapatpat madwoŋ twatwal, ki lwak litino godi me wel, Aŋwece pe dok obino madwoŋ ma rom meno ma kabaka ma dako me Ceba omiyo bot Solomon.\n11Dok bene mel ma Kiram kelo ki jabu ma i Opir okelo bao me yat almug madwoŋ twatwal, ki lwak godi matino me wel. 12Kabaka otiyo ki bao yat almug pi jeŋo kor ot pa Rwot ki kor ot pa kabaka. Otiyo kwede opuk bene ki naŋa pa luwer. Kit bao me almug macalo meno pe dok obino i lobo, pe dok onen, nio wa onyoo.\n13Kabaka Solomon omiyo bot kabaka ma dako me lobo Ceba jami ducu ma cwinye omito, omiye gin ducu ma openyo, omedo ki gin ma en Solomon oyubo pi miyo bote muporo lonyone.\nKit meno kaba ka me Ceba ocako wot me dok i lobone kacel ki luticce ducu.\nLonyo pa Solomon ki ywekane\n(2 Tek 9.13-28)\n14Lwak jabu ma obino bot Solomon i mwaka acel acel pekke onoŋo cok romo ratili alip pyerabiro, 15ma pe giribo iye ma obino ki tuŋ bot lucat-wil me paco ki me lobo ma woko, ki ma oa ki bot luker me lobo Arabia ki bot lulo dul lobo mapatpat me lobo Icrael. 16Kabaka Solomon otiyo kwodi madoŋo miya aryo me jabu, ma gitetogi ki nyol; i kom kwot acel acel odonyo iye jabu ma pekke cok romo ratili pyeraryo. 17Dok otiyo kwodi matinone miya adek ma gitetogi ki nyol, kun kwot acel acel giteto ki jabu ma pekke cok romo ratili abicel. Kabaka oketogi i ot ma gilwoŋo ni Buŋa me Lebanon.\n18En dok otiyo komker madit me lak lyec, ci omwono kome woko ki jabu ma giliyo maber. 19Komker meno onoŋo tye ki rwomme abicel, ki i ŋe komker giketo iye cal wi wod twon. Ka ŋete tuŋŋi ki tuŋŋi giketo iye ka teno ciŋ dano, ki cal labwor aryo gucuŋ ka ŋet bad kom me teno ciŋ tuŋŋi ki tuŋŋi. 20Onoŋo tye bene cal labwor apar wiye aryo ma gucuŋ i agikki rwom abicel-li, tuŋŋi ki tuŋŋi tye komker mo ma yam gitiyo ma cal ki meno i te ker ducu. 21Jami ducu ma yam kabaka Solomon mato kwede onoŋo me jabu keken, wa jami ducu ma gitiyo kwedgi i ot Buŋa me Lebanon obedo me jabu ma giliyo maber. Pe tye iye jami me ryal mo acel, pien i kare pa Solomon pe tye ŋatti mo ma otamo pi ryal ni obedo gin mo. 22Onoŋo co tye ki lwak mel madonone ma giwoto i nam kacel ki mel pa Kiram. Mel man madoŋo-ni ma gilwoŋo ni mel me Tarcic yam dwogo cen ka mwaka okato adek adek kun gikelo jabu ki ryal ki lak lyec-gu, ki ayom-gu ki gunya-gu.\n23Kabaka Solomon obedo dit makato luker ma wi lobo ducu pi lonyone ki pi ryekone. 24Dano me lobo ducu gubedo ka yenyo kit yo me neno wan Solomon, ki pi winyo kit ryekone ma Lubaŋa oketo i cwinye-ni. 25Dano acel acel tero motte bote, kun gitero jami me ryal ki me jabu-gu, ki ginaruka-gu, ki odok murra, ki aŋwece, ki aguragura ki kanagu mwaka ki mwaka.\nSolomon lacat aguragura ki gadigadi lweny\n(2 Tek 1.14-17; 9.28)\n26-Solomon ocoko gadigadi lweny ki lulweny ma giriŋo ki aguragura. Obedo ki gadigadi lweny alip acel ki miya aŋwen, ki wegi aguragura alip apar wiye aryo, Oketo mogo i kingi i gaŋi me gadigadi lweny, ki mukene gubedo bote i Jerucalem. 27Kabaka Solomon Omiyo ryal odoko gin malam ma rom ki gweŋ-gu i Jerucalem, dok okelo yadi cedar mapol ata ma rom ki olam ma i bar Cepela. 28-En yam limo aguragura ma a ki i Ejipt ki Kuc; lucat-wil pa kabaka gamogi ki i Kuc i wel lim ma onoŋo giyubo. 29Gadigadi lweny ma gia ki i Ejipt welgi onoŋo romo cekel me ryal miya abicel, ki aguragura acel welle cekel miya acel ki pyerabic; ka dok lucat-wil pa kabaka catogi bot luker ducu pa jo Kit ki bot luker me Ciria.


Matayo 8 ACO85 - I kare ma Yecu doŋ oa ki i wi got olor - Bible Search\nMatayo 7 Matayo 9\nYecu ocaŋo ladobo\n(Marako 1.40-45; Luka 5.12-16)\n1I kare ma Yecu doŋ oa ki i wi got olor piny, lwak dano mapol gulube. 2Ci cutcut ladobo obino bote, orumo coŋe piny i nyime kun wacce ni, “Ladit, ka imito, itwero lonya.” 3Yecu oryeyo bade ogude, kun wacce ni, “Amito; lonnye.” Cutcut dobone otugi caŋ woko. 4-Yecu ocike ni, “Nen ni pe iwaco lok man bot ŋat mo; ento icinyutte bot ajwaka pa Lubaŋa ci ityer mot ma yam Moses ociko pire-ni, wek dano gunen ni ada in kara doŋ icaŋ.”\nYecu ocaŋo latic pa ladit ma Laroma ma loyo askari\n5I kare ma Yecu odonyo i Kapernaum, ladit mo ma loyo asakari obino bote, ma lege kun wacci, 6“Ladit, laticca tye twoyo two akweya, obuto piny i gaŋŋa, ma noŋo arem doŋ oketo kome woko.” 7Ci Yecu odokke iye ni, “Aebino ka caŋe.” 8Ento ladit ma loyo askari ogamo lokke ni, “Ladit, an pe amyero me wek ibin idony i oda; ento wac lok awaca keken, ci laticca bicaŋ. 9An bene dano ma giloya aloya i dog tic, atye ki askari bene ma an aloyogi. Ka awaco bot askari mo acel ni, ‘Citi’, ci cito, dok ka awaco bot ŋat mukene ni, ‘Bin’, ci bino, ka awaco bene bot opiina ni, ‘Tim man’, ci timo.” 10Yecu owinyo lok man ma dano-nu oloko, ci ouro twatwal. Owaco bot lwak ma gulube-ni ni, “Ada awaco botwu ni, peya anoŋo niye ma rom ki man, kadi i Icrael. 11-Atittiwu ni jo mapol bia ki tuŋ wokceŋ ki tuŋ potoceŋ gibibedo i dog cam kacel ki Abraim, Icaka ki Yakobo i ker me polo, 12-ento litino me ker gibibologi woko i colpiny, ka ma dano bikok kun gikayo lakgi iye.” 13Lacen Yecu owaco bot ladit ma loyo askari ni, “Citi, myero otimme boti kit macalo doŋ iye kwede-ni.” Ci laticce ocaŋ woko cut i cawa meno.\nYecu ocaŋo maro Petero\n(Marako 1.29-31; Luka 4.38-39)\n14Lacen i kare ma Yecu odonyo i ot pa Petero, ci oneno maro Petero obuto piny onoŋo tye ki two lyeto. 15Yecu ogudo ciŋe, ci two lyeto ocaŋ woko ki i kome, oa malo ocako gwoko Yecu.\n16Otyeno me nino meno dano gukelo bote jo mapol ma onoŋo cen maraco tye i komgi; ci oryemo cen woko ki lok keken, dok bene ocaŋo jo ducu ma onoŋo komgi lit. 17-Man otimme wek lok ma yam lanebi Icaya oloko ocobbe kakare ni, “En otiŋo gorowa, dok otiŋo twowa ducu i kome.”\nJo ma onoŋo gimito lubo Yecu\n18Ka Yecu oneno lwak dano orume woko dyere, ci owaco ni myero gukat loka nam tuŋcel. 19Lapwony-cik mo oa obino bote owacce ni, “Lapwony, abilubi ka ma icito iye ducu.” 20Ento Yecu odokke iye ni, “Too tye ki boro, winyo me polo bene tye ki odigi, ento Wod pa dano pe tye ki ka ma myero epyel iye wiye.” 21Dok dano mo acel i kin lupwonnyene owacce ni, “Ladit, koŋ iwek aciyik wora.” 22Ento Yecu odokke iye ni, “Luba, wek jo muto guyik jo muto wadigi.”\nYecu ojuko yamo i nam\n(Marako 4.35-41; Luka 8.22-25)\n23Ka Yecu odonyo i yeya, ci lupwonnyene gulube. 24Cutcut pii me nam ocako twagge matek, ma yeya onoŋo doŋ cok lwiny woko i te pii; ento Yecu onoŋo onino woko. 25Ci gucito gucoye, kun giwacce ni, “Larwa Rwot, nen wato woko do.” 26En owaco botgi ni, “Piŋo wubedo ki lworo, wun jo ma niyewu nok?” Ci oa woko ojuko yamo ki nam, nam ocako liŋ mot. 27Mumiyo dano guuro matek, kun giwacci, “Man dok kit dano aŋo ma yamo ki nam giwinye-ni?”\nYecu ocaŋo jo ma tye ki cen maraco\n(Marako 5.1-20; Luka 8.26-39)\n28Ka Yecu doŋ oo loka nam tuŋcel, i lobo pa Lugadara, cutcut jo aryo ma cen maraco tye i komgi gurwatte kwede; onoŋo gua ki i kin lyel. Onoŋo giger adada ma ŋat mo pe twero kato ki i yo kenyo. 29Ci gudaŋŋe matek ni, “Ilaro aŋo kwedwa, in Wod pa Lubaŋa? In mono ibino kany ka unowa ma kare peya oromo?” 30Lwak opego mapol onoŋo gitye ka cam ka ma onoŋo gitye ka lok iye. 31Ci cen maraco gubako doggi bote kun giwaco ni, “Kace imito ryemowa woko, cwalwa i opego-gu.” 32Ci Yecu owaco botgi ni, “Wuciti.” Gua woko ki i kom jo-nu ci gudonyo i i opego; cutcut lwak opego gutwarre ki ŋwec gularo piny i luŋ ci gupoto woko i nam, gumwony guto woko i pii. 33Lukwat guriŋo woko, gucito wa i gaŋ ci gutito lok i kom gin ducu mutimme, wa lok mutimme i kom jo aryo ma cen tye i komgi. 34Mumiyo lwak dano ducu ma i gaŋ meno gubino ka rwatte ki Yecu; ka gunene, ci gubako doggi bote ni en myero oa woko ki i lobogi.


Jeremia 39 ACO85 - I mwaka me aboŋwen me loc pa Jedekia - Bible Search\n(2 Luker 24.20–25.21; 2 Tek 36.17-21; Jer 52.3-30)\n1I mwaka me aboŋwen me loc pa Jedekia kabaka me Juda, i dwe me apar en aye Nebukadnejar kabaka me Babilon obino kwede ki monnye ducu i kom Jerucalem, ci orumo gaŋ woko. 2Gaŋ girumo kit meno nio wa i mwaka me apar wiye acel me loc pa kabaka Jedekia. I dwe me aŋwen, ninone aboŋwen, en aye gumuko kwede cel gag woko. 3I kare ma doŋ gimayo Jerucalem woko, ci rwodi ducu pa kabaka me Babilon gubino gubedo i dog gaŋ ma i dyere ma tye i gaŋ kai: gin aye Nergal-carejer, Camgar-nebo, Carcekim Larabcaric, Nergal-carejer ma Larabmag, ki ludito mukene ducu pa kabaka me Babilon. 4I kare ma Jedekia kabaka me Juda kacel ki askari ducu gunenogi, ci guweko gaŋ guriŋo woko i dyewor, kun giwok ki i dog gaŋ ma i kin cel aryo me gaŋ ma onoŋo guwok i poto pa kabaka; ci gucito gulubo yo ma dok tun Araba.\n5Ento mony pa jo Kaldaya guryemo korgi, ci gumako Jedekia wa i bar me Jeriko; doŋ i kare ma gumake woko gukele bot Nebukadnejar kabaka me Babilon i Ribla, ma i lobo Kamat; ci oŋolle iye kop. 6Kabaka me Babilon oneko awobe pa Jedekia woko i Ribla ki i nyime ma waŋe neno, dok kabaka me Babilon oneko ludito me awora me Juda-gu woko ducu. 7Ci okolo waŋ Jedekia giloyo woko, ka gitweye ki nyor, gitere kwede wa i Babilon. 8Jo Kaldaya guwaŋo ot pa kabaka, ki odi pa lwak ducu, ci gumuko kicika cel ma orumo Jerucalem woko. 9Ki jo ma yam gudoŋ i gaŋ, ki jo ma yam gukobo gigi kengi bot kabaka me Babilon, kacel ki lwak ma gudoŋŋe ducu, Nebujaradan ma ladit pa lugwok kabaka oterogi woko i opii i Babilon. 10Ento Nebujaradan ladit pa lugwok kabaka yam oweko lu can mogo ma limgi pe gudoŋ i lobo, ci omiyogi poto olok ki potti mukene bene i kare meno.\n11Nebukadnejar kabaka me Babilon omiyo cik mukemo Jeremia kun wok ki bot Nebujaradan, ladit pa lugwok kabaka kun wacci, 12“Tere, gwoke maber, pe itim gin mo marac i kome, ento ti kwede i yo ducu kit macalo en titti.” 13Ci Nebujaradan ladit pa, lugwok kabaka, Nebucajban Larabcaric, Nergal-carejer ma Larabmag, ki ludito madoŋo ducu pa kabaka me Babilon 14gucwalo dano okelo Jeremia ki i dyekal pa lukur-piny, Ci gumiye bot Gedalia wod pa Akikam, ma wod pa Capan, wek otere paco. Ci omiyo en obedo i kin dano.\nGen pi Ebed-melek\n15Rwot oloko ki Jeremia i kare ma onoŋo gitweye woko i dyekal pa lukurpiny. Owaco bot Jeremia 16me tito bot Ebed-melek Laetiopia ni Rwot me mony, Lubaŋa pa Icrael, owacci, “Nen, abicobo lokka kun aketo can i kom gaŋ man, pe abitimo gin mo maber, lok man bicobbe i nyimi in kikomi i nino meno. 17Ento an Rwot abilari, pe gibimiyi i ciŋ jo meno ma it ye ka lworogi-ni. 18Pien adada an abilari, mumiyo pe gibineki woko ki pala lucwan, ento ibibedo kwo, ci kwoni bibedo boti macalo mot me lweny, pien iketo genni ducu i koma, man Rwot ma owaco.”


Nekemia 10 ACO85 - Ŋat mukwoŋo keto ciŋe obedo Nekemia - Bible Search\nNekemia 9 Nekemia 11\n1Ŋat mukwoŋo keto ciŋe obedo Nekemia wod pa Kakalia, ma en laloc me lobo, ka i ŋeye Jedekia bene oketo ciŋe. 2Jo ma guketo ciŋgi bene obedo ajwagi magi: Ceraya, Ajaria, Jeremia, 3Packur, Amaria, Malkija, 4Katuc, Cebania, Maluk, 5Karim, Meremot, Obadia, 6Daniel, Gineton, Baruk, 7Meculam, Abija, Mijamin, 8Maajia, Bilgai, Cemaya. 9Lulevi ma guketo ciŋgi obedo Yecwa wod pa Ajania, Binui ma i kin likwayo pa Kenadad, Kadmiel; 10ki utmegigi, Cebania, Kodia, Kelita, Pelaya, Kanan, 11Mika, Rekob, Kacabia, 12Jakur, Cerebia, Cebania, 13Kodia, Bani, Beninu. 14Jo magi aye gubedo ludito ma loyo lwak: Paroc, Pakat-moab, Elam, Jatu, Bani, 15Buni, Ajgad, Bebai, 16Adoniya, Bigvai, Adin, 17Ater, Kejekia, Ajur, 18Kodia, Kacum, Bejai, 19Karip, Anatot, Nebai, 20Magpiac, Meculam, Kejir, 21Mecejabel, Jadok, Jadua, 22Pelatia, Kanan, Anaya, 23Kocea, Anania, Kacub, 24Kalokeci, Pilka, Cobek, 25Rekum, Kacabna, Maaceya, 26Akia, K anan, Anan, 27Maluk, Karim, Baana.\n28Wan jo Icrael, ajwagi, Lulevi, lugwok-doggola me ot pa Lubaŋa, luwer, ki lutic i ot pa Lubaŋa ki jo mukene ducu ma wapokke woko kenwa ki i kom jo ma gibedo i lobo meno, wek walub cik pa Lubaŋa, wan kacel ki monwa ki litinowa awobe ki anyira ducu ma doŋ gin dito ma giromo niaŋ lok, 29kombeddi waribbe ki utmegiwa, ki luditowa kun wakwoŋo kwoŋ ma walamme kekenwa ni wek can opot i komwa ka ce pe wabilubo cik man, kun pe walubo cik pa Lubaŋa ma yam Moses latic pa Lubaŋa omiyo botwa. Wakwoŋo ni wabibedo kun watiyo gin ma Rwot ma en R wotwa yam ociko, ki dok ni wabigwoko cikke ducu ki gin ma en mito. 30-Wan pe wabimiyo lurok ma gibedo i lobowa ginyomo anyirawa, ki wan bene pe wabinyomo anyiragi bot awobewa. 31-Ka ce lurok ma gitye i lobo man gukelo jamigi mo nyo kai, nyo kit nyig cam mo me catone botwa i nino me cabit, nyo i nino mo maleŋ, ci wan pe wabiwilo jamigi. Dok pe wabipuro pur i mwaka me abirone, i kare meno bene wabiŋolo banya ducu ma myero gicul.\n32-Wan waye me miyo dul me adek i cekel acel mwaka ki mwaka me konyo tic i ot pa Lubaŋawa. 33Wabimiyo jami magi pi woro Lubaŋa; mugati me aketa i nyim Rwot, gityer me moko kwon pi nino ducu, ki gityer me gitum awaŋa me nino ducu, gityer maleŋ pi nino me cabit ducu, nino madito me por dwe, nino madito ma giciko ducu, jami maleŋ-gu ducu, ki gitum me bal pi kwanyo bal pa jo Icrael, ki jami ma mitte pi tic ducu ma gitiyo i ot pa Lubaŋa. 34Wan lwak, kacel ki ajwagi, ki Lulevi, wabibolo kwir mwaka ki mwaka me moko kaka mene ma myero gukel yen i ot pa Lubaŋa me wano gitum awaŋa ma gityero bot Rwot Lubaŋawa, kit macalo cik mito, kun gilubo dog odi pa kwarogi, i kare ma giciko. 35-Wan waye me tero kai manyen ma wakayo, kacel ki nyig yadi ducu mukwoŋo cek, macalo gityer i ot pa Lubaŋa mwaka ki mwaka. 36-Dok bene ŋat acel acel i kinwa bitero latin laco ma en latin me kayone, miyo bot ajwagi gin lutic i ot pa Lubaŋa, me dyerone bot Lubaŋa, ki dok bene wabimiyo litino dyaŋiwa me kayo ma dyaŋiwa gunywalo ki litino kayo romi nyo dyegi ma romiwa nyo dyegiwa gunywalo, kit macalo cik mito. 37-Wabitero mo ko kwon me kai manyen mukwoŋo cek wamiyo bot ajwagi, kacel kijami me kony mewa ma wamiyo, ki gityer mukene ducu macalo me koŋo vino, moo nyig yat jeituni ki kit kwa nyig yadi ducu mapatpat, mwaka ki ki mwaka, kun waketo i kicika odi matino me ot pa Lubaŋa, Wabimiyo dul acel me apar me kwa cam mapatpat ma wapuro bot Lulevi ma gin lujog dul acel me apar ki bot lupur ma tye i gaŋiwa. 38-Ajwagi ma gin likwayo pa Aron gubed kacel ki Lulevi i kare ma noŋo gigamo dul acel me apar. Lulevi myero gutyer dul acel me apar me jami ma gijogo i ot pa Lubaŋa, i kicika me odi matino, ki i odi me kano jami. 39Jo Icrael kacel ki Lulevi myero gumi kai, koŋo vino, ki moo me nyig jeituni gukel i odi me kano jami, ka ma gigwoko iye jami ma gitiyo kwedgi i kabedo maleŋ, ka ma ajwagi gitye iye i dog tic, lugwok-doggola, ki dul pa luwer. Wan pe wabibwoto ot pa Lubaŋawa ata.


Marako 3 ACO85 - Yecu dok odonyo i kacokke, ma onoŋo - Bible Search\n(Matayo 12.9-14; Luka 6.6-11)\n1Yecu dok odonyo i kacokke, ma onoŋo tye iye dano mo ma bade otal. 2Gukiye ka nyo bicaŋe i ceŋ cabit, wek gikel kop i kome. 3Yecu owaco bot labade otal ni, “A malo icuŋ i dyere.” 4Openyogi ni, “I ceŋ cabit, cik ye ni gitim iye gin maber nyo gin marac, gilar iye kwo nyo ginek woko?” Ento gin guliŋ aliŋa. 5En olworo waŋe i komgi ki kiniga, cwinye ocwer pi nwaŋ cwinygi. Owaco bot dano-nu ni, “Rye badi.” En oryeyo bade ci bade ocaŋ. 6Luparicayo gukato woko, cutcut gucako poro lok kacel ki jo pa Kerode kit ma myero gineke kwede.\nLwak gucokke i dog nam\n7Yecu ki lupwonnyene gua gucito i dog nam. Lwak madwoŋ ma gua i Galilaya gulube ki jo ma gua i Judaya, 8ki i Jerucalem, ki Idumea ki loka Jordan, ki i lobo ma orumo Turo ki Cidon; lwak madwoŋ gucokke bote, pien guwinyo pi tic mapol ma en otiyo. 9-En ociko lupwonnye ni guyub yeya matidi pire, wek pe lwak gubed ka diyo en. 10Pien onoŋo ocaŋo jo mapol, ma omiyo jo ducu ma komgi lit gidine i kome ka boŋe. 11Ka cen maraco gunene, ci guryebbe i nyime, gukok kun giwaco ni, “In giri Wod pa Lubaŋa.” 12Yecu ojukogi ni pe myero giwek dano oŋeye.\nYecu oyero jo apar wiye aryo\n(Matayo 10.1-4; Luka 6.12-16)\n13Yecu oito malo i wi got, ocako lwoŋo jo ma en mito bote; ci gucito bote. 14Oyero jo apar wiye aryo wek gubed kacel kwede, dok wek eorgi gubed lukwena me tito lok, 15dok gubed ki twero me ryemo cen. 16Mukwoŋo Cimon ma en ocako nyiŋe Petero; 17ki Yakobo wod pa Jebedayo, ki Jon omin Yakobo, ma en ocako nyiŋgi ni Boanergi, te lokke ni, jo ma gimor calo kot; 18ki Anderiya ki Pilipo ki Bartolomayo ki Matayo, ki Tomaci, ki Yakobo wod Alipayo, ki Tadayo, ki Cimon ma obedo i kin jo ma gimito locken, 19ki Juda me Keriot, ma yam odobe.\nYecu ki Beeljebul\n(Matayo 12.22-32; Luka 11.14-23; 12.10)\nYecu odok paco; 20lwak dok gucokke, omiyo en ki lupwonnyene pe gitwero noŋo kare me cam. 21Ka jo tugi guwinyo, ci gubino ka make pien giwaco ni, “En opo woko.” 22-Lupwony-cik ma gua i Jerucalem guwaco ni, “En tye ki jok Beeljebul,” dok ni, “En ryemo cen pi twero pa ladit pa cen.” 23Yecu olwoŋogi bote, oloko kwedgi i carolok ni, “Catan twero ryemo Catan niŋniŋ? 24Ker ka opokke aryo, ker meno pe twero cuŋ. 25Dok ot ka iye opokke aryo, ot meno pe twero cuŋ. 26Dok ka Catan ocako lweny i kome kekene ce opokke kene, ci pe twero cuŋ, kerre gik woko. 27Ento pe tye ŋatti mo ma twero donyo i ot pa dano ma kome tek ka yako jamine; ento koŋ kwoŋo tweyo dano ma kome tek-ki, ka doŋ biyako jamine ma i ode. 28Ada awaco botwu ni, bal ducu ma dano timo, ki lok ducu ma giyeto kwede Lubaŋa, gibiwekone woko, 29-ento ŋat ma yeto Cwiny Maleŋ pe gibiweko balle matwal, pien noŋo otimo bal ma ri nakanaka,” 30pien onoŋo guwaco ni, “En tye ki cen marac.”\nMin Yecu ki omegi Yecu\n(Matayo 12.46-50; Luka 8.19-21)\n31Minne ki omegine gubino, gucuŋ woko, gucwalo kwena me lwoŋe. 32Lwak onoŋo gubedo kun gurume dyere. Giwacce ni, “Nen, meni ki omegi gitye woko, giyenyi.” 33En openyo ni, “Maa ki omega gin aŋagi?” 34Olworo waŋe i kom jo ma gurume ma gubedo piny, owaco ni, “Maa ki omega gin ene. 35Dano ma tiyo gin ma Lubaŋa mito, en aye omera, ki lamera, ki maa.”


Marako 8 ACO85 - I kare meno, ka lwak dok gucokke - Bible Search\n1I kare meno, ka lwak dok gucokke mapol, kun pe gitye ki camgi, ci Yecu olwoŋo lupwonnyene bote, ocako waco botgi ni, 2“Kica maka i kom lwak man, pien gutyeko bedo kweda kany pi nino adek ma kun pe gitye ki camgi mo. 3Ka acwalogi ni gudok wa tugi ki kec, ci kec bibwoyogi woko i yo, pien jo mukene i kingi gua ki ka mabor.” 4Lupwonnyene gudok iye ni, “Kara man, dano twero miyo mugati ma romo dano-ni i tim kany niŋniŋ?” 5Yecu openyogi ni, “Wutye ki mugati adi?” Gugamo ni, “Abiro.” 6Ociko lwak ni gubed piny i ŋom, ci omako mugati abiro-nu, opwoyo, ka obaro igi, ocako miyo bot lupwonnyene guket i nyimgi, ci guketo i nyim lwak. 7Onoŋo gitye ki rec matino manok bene; ka doŋ olego iye gum, ociko ni magi bene myero giket i nyimgi. 8Lwak gucamo nio ka guyeŋ; gucako coko ŋide cam ma oloyogi-ni, oromo adita abiro mupoŋ. 9Jo ma onoŋo gitye kunnu welgi romo jo alip aŋwen. 10Ka ociko lwak, ci odonyo i yeya cutcut kacel ki lupwonnyene, ocito wa i lobo Dalmanuta.\n11-Luparicayo gubino bot Yecu ci gucako pyem kwede, kun gimito lanyut ma a ki bot Lubaŋa, me laom iye. 12-Yecu ocur ki i cwinye matek kun wacci, “Piŋo yalwak me kare man gimito lanyut? Adada, awacciwu ni, pe gibimiyo lanyut mo bot yalwak me kare man.” 13Yecu oa woko ki botgi, ci odonyo i yeya, oŋolo nam okato wa loka ca.\nTobi pa Luparicayo ki tobi pa Kerode\n14Lupwonnyene wigi onoŋo owil woko ka tero mugati, onoŋo gitye kimugati acel keken i yeya. 15-Yecu ocikogi matek twatwal kun wacci, “Wugwokke i kom tobi pa Luparicayo ki tobi pa Luparicayo ki tobi pa Kerode.” 16Lupwonnye gubedo ka laro lok kekengi kun giwacci, “Pe watye ki mugati.” 17Ka Yecu oŋeyo ci openyogi ni, “Piŋo wubedo ka laro lok ni pe wutye ki mugati? Peya wuniaŋ ce? Pe wumako maber? Cwinywu pud nwaŋ? 18-Wutye ki waŋwu, ci pe wuneno kwede? Wutye ki itwu, pe wuwinyo kwede? Wun pe wupo ce? 19Ka yam abaro i mugati abic pi jo alip abic-ci, ci wucoko ŋide aduku adi?” Gugamo ni, “Apar wiye aryo.” 20“Ka yam abaro i mugati abiro pi jo alip aŋwen-ni, onoŋo wucoko ŋide opoŋo adita adi?” Dok gugamo ni, “Abiro.” 21En openyogi ni, “Peya wuniaŋ aye?”\nYecu ocaŋo latowaŋ i Betecaida\n22Gin gucako bino i Betecaida, ci jo mogo gukelo bote dano ma waŋe oto woko, gubako doggi ni oboŋ kome. 23Yecu ocako mako ciŋ lawaŋe-oto, ci otere woko wa i ŋe gaŋ; ci oŋulo laa i waŋe, ka dok oketo ciŋe i kome, openye ni, “Ineno gin mo doŋ?” 24Laco meno otiŋo waŋe malo, ocako waco ni, “Aneno kom dano; ento pud ginen macalo yadi ma woto.” 25Yecu dok onwoyo keto ciŋe i waŋ lawaŋe-oto; ci ociko waŋe matek, waŋe odok kakare ma neno piny maber. 26Yecu ocwalo en wa i paco tugi, kun cike ni, “Pe idony i gaŋ kunnu.”\n(Matayo 16.13-20; Luka 9.18-21)\n27Yecu ki lupwonnyene gucito i kin gaŋi me Cecaria Pilipi. I kare ma gitye i yo, openyo lupwonnye mere ni, “Dano mono giwacci an aŋa kaa?” 28-Guwacce ni, “Jon Lubatija; jo mogo giwacci, ‘Elia’, ki jo mukene ni in ŋat acel i kin lunebi.” 29-Dok openyogi ni, “Ento wun kono wulwoŋa mono ni an aŋa?” Petero ogamo ni, “In i Kricito ma Lubaŋa oyero.” 30Yecu ociko matek ni pe gitit pire ki dano mo.\n(Matayo 16.21-28; Luka 9.22-27)\n31Yecu ocako pwonyo lupwonnye mere ni, “Wod pa dano myero olim can madwoŋ, dok ludoŋo ki ajwagi madito pa Lubaŋa ki lupwony-cik myero gukwere woko, ci guneke, ento en cako cer woko i ŋe nino adek.” 32Yecu oloko lok meno atyer ka maleŋ. Petero otero en cen, ocako juke matek. 33En olokke bot lupwonnyene ci oloko ki Petero matek, kun wacci, “Dok cen i ŋeya, in Catan! Pien tammi pe lubo pa Lubaŋa, ento pa dano.”\n34-Yecu olwoŋo lwak bote kacel ki lupwonnyene, ci otito botgi ni, “Ka ce dano mo mito lubo kora, myero okwoŋ kwerre kekene, ka ocak tiŋo yatariyane, olub ki kora. 35-Pien dano ma mito laro kwone birwenyone arwenya, ento ka dano mo orwenyo kwone pira ki pi lok me kwena maber, en aye bilaro kwone. 36Konyo dano ma olimo lobo ducu ki gin aŋo mono, ka ce kwone gikwanyo woko? 37Dano dok bimiyo kit gin aŋo ma ka kwone? 38Ka ce dano mo lewic omake i koma ki i lokka i kare man me bal ki weko Lubaŋa, Wod pa dano bene lewic bimake i kome i kare ma en bidwogo ki deyo pa Wonne kacel ki lumalaika maleŋ.”


Ododo me Baibul Kinywalo Yecu i Dwol - Kabedo me Intanet pa Lucaden pa Jehovah\nIN INGEYO anga ma latin onyu-ni obedo? Ada, man aye Yecu. Pud kinywale anywala i dwol. Dwol aye ka ma kigwoko iye lee. Maliam opyelo Yecu i weer, ma en aye ka ma kiketo iye cam pa kana ki lee mukene. Ento pingo Maliam gin ki Yucepu gitye i kin lee? Man pe ka ma omyero kinywal iye latin, pe kumeno?\nPe, omyero pe kinywal kenyo. Ento man aye omiyo gin gitye kany. Cecar Augucito, laloc me Roma, oketo cik ni ngat acel acel myero odok i boma ka ma kinywale iye wek kico nyinge i buk. Dong, Yucepu yam kinywalo i Beterekem. Ento i kare ma en gin ki Maliam guo, ot mo onongo dong pe pigi ka mo keken. Pi meno gin dong gubino kany me bedo kacel ki lee. Dok i nino man kikome Maliam onywalo Yecu! Dong, kit ma itwero neno kwede, latin gire tye maber.\nItwero neno lukwat ma gitye ka bino ka neno Yecu? Gin onongo gitye i poto ka kwayo romigi i dyewor, ci dero mo oryeny orumogi. Man onongo lamalaika! Lworo omako lukwat-ti mada. Ento lamalaika-ni owaco ni: ‘Pe wulwor! An atye ki kwena maber piwu. Tin, i Beterekem, kinywalo Kricito Rwot. En bilaro dano! Wun wubinongo ka kiboye woko ki bongo dok nongo kipyelo i weer pa lee.’ Cutcut lumalaika mapol obino ci gucako pako Lubanga. Pi meno lukwat magi gurune oyotoyot me cito ka neno Yecu, ci kombeddi dong gunonge.\nIn ingeyo pingo Yecu pire tek tutwal? In ingeyo anga ma en tika obedo? Po ni, i lokwa mukwongo i buk man watito pi Wod pa Lubanga mukwongo. Wod man otiyo gin ki Jehovah me yubo polo ki lobo kacel ki jami ducu. Dong, man aye ngat ma Yecu obedo!\nAda, Jehovah okwanyo kwo pa Wode ki i polo ci oketo i Maliam. Cutcut latin ocako dongo i iye kit ma jwi lutino mukene gidongo kwede i megigi. Ento latin man onongo Wod pa Lubanga. Lacen kinywalo Yecu kany i Beterekem i dwol. Itwero dong neno kombeddi pingo lumalaika onongo cwinygi yom tutwal me tito ki dano ni dong kinywalo Yecu?\nLatin lakere mene ma tye i cal-li, dok Maliam tye ka pyele kwene?\nPingo ginywalo Yecu i weer pa dyang?\nI cal-li, co mene ma gitye ka donyo i dwol-li, dok gin ango ma malaika onongo owaco botgi?\nPingo Yecu dok pat mada?\nPingo gitwero lwongo Yecu ni Latin pa Lubanga?\nKwan Luka 2:1-20.\nTic ango ma Augucito Cecar otimo ma ocobo lok pa lunebi madok i kom nywalo Yecu? (Luka 2:1-4; Mika 5:2)\nKiromo medo dano moni i kin jo ma gilwongo-gi ni ‘jo ma en pwoyo’ nining? (Luka 2:14; Mat. 16:24; Jon 17:3; Tic 3:19; Ibru 11:6)\nKa Lujudaya ma mwol ma lukwat gubedo ki yomcwiny pi nywalo Lalar, kit yomcwiny madit ango ma lutic pa Lubanga me kare-ni myero gubed kwede? (Luka 2:10, 11; Ep. 3:8,, 9; Yabo. 11:15; 14:6)


Marako 11 ACO85 - I kare ma doŋ gicok o i Jerucalem, ki - Bible Search\nYecu odonyo i Jerucalem ki deyo madwoŋ\n(Matayo 21.1-11; Luka 19.28-40; Jon 12.12-19)\n1I kare ma doŋ gicok o i Jerucalem, ki tuŋ Betepage ki Betania, i kor got Jeituni, ci Yecu ocako oro jo aryo ki i kin lupwonnyene, 2ocikogi ni, “Wucit i gaŋ ma tye i nyimwu. Ka ce wudonyo iye, ci wutugi noŋo latin kana ma gitweyo, ma ŋatti peya oito i wiye; ci wugony, wek wukel. 3Ka ce dano mo openyowu ni, ‘Wugonyo woko piŋo kaa?’ wudokke iye ni, ‘Rwot aye mito; ci bicwalo dwoko woko kany oyotoyot.’ ” 4Gucako cito, gunoŋo gitweyo latin kana i doggola woko ki i ŋet yo, ci gugonyo. 5Jo mogo ma gucuŋ kunnu gupenyogi ni, “Wubetimo gin aŋo, ma wugonyo ki latin kana-ni?” 6Gudok iye kit ma Yecu ocikogi kwede, ci guye ni gucit kwede. 7Ci gukelo latin kana bot Yecu, gucako peto boŋŋigi i kome, ocako bedo i wiye. 8Jo mapol gupeto boŋŋigi i dye yo, ki jo mogo gupeto jaŋ yadi ma potgi oluk ma gu jako ki i potti. 9-Ci jo ma gutelo yo ki jo ma gilubo kore gidaŋŋe ni,\n“Ojana! Lubaŋa omi gum i kom\ndano ma bino i nyiŋ Rwot!\n10Lubaŋa omi gum i kom ker pa kwarowa Daudi ma obebino-ni!\n11Yecu ocako donyo i Jerucalem ki i ot pa Lubaŋa bene, oŋiyo kit jami-gu ducu, ka odok i Betania kacel ki jone apar wiye aryo, pien onoŋo piny doŋ oyuto woko.\n12Orwone dok gua ki i Betania, ma kun kec neke. 13Ka oneno yat oduro ki cen ma pote oluk, ci ocito ka nenone ni gwok nyo enoŋ iye mucekke. Ka oo i te yat, ci pe onoŋo iye gin mo, onoŋo pote keken, pien onoŋo peya kare me cekke.\n14Lupwonnyene guwinyo ka en wacci, “Ŋat mo pe ocam nyigi matwal.”\n(Matayo 21.12-17; Luka 19.45-48; Jon 2.13-22)\n15Ka gubino i Jerucalem, ci Yecu odonyo i ot pa Lubaŋa, ocako ryemo lucat-wil ki luwil jami i ot pa Lubaŋa. Ci oryebo meja pa lulok cente, ki kom pa lucat amam; 16pe onoŋo dok ye ni dano mo oŋol i ot pa Lubaŋa ki yec mo. 17-Ka dok ocako pwonyogi kun loko ni, “Pe yam gicoyo ni, ‘Oda gibilwoŋo ni ot me lega pa rok ducu’? Ento wun wuloko odoko boro pa luyak.” 18Ajwagi madito pa Lubaŋa ki lupwony-cik gubedo ka winyo lokke, ci gucako yenyo kit yo mo me neke woko; pien gin gitye ka lworo en. Pien onoŋo lwak ducu gitye ka uro kit pwonnye. 19Ka piny oyuto, ci ocako a woko ki i Jerucalem.\nPwony ma oa i lok kom yat oduro\n20Odiko ka gitye ka wot i yo meno, guneno oduro otal nia wa i lwite. 21Petero ocako po pire, ci owacci, “Lapwony, nen yat oduro ma iceno-ni otal woko.” 22Yecu ogamo ni, “Wuye Lubaŋa. 23-Adada awacciwu ni, dano ma biwaco ki got man ni, ‘Mukke wek itiŋŋe ipot wa i nam,’ ma kun pe kalo akala i cwinye, ento noŋo oye ni gin ducu ma elego-ni bitimme, ci bitimme ada. 24Pi lok man mumiyo awacciwu ni, gin ducu ma wupenyo ci wulego Lubaŋa pire, ber wuye ni doŋ wulimo ci wubinoŋone ada. 25-Ka ce wutye ka lega i nyim Lubaŋa, ka onoŋo wutye ki kop mo i kom dano mo, ci wutimme kica, ka wek Wonwu ma tye i polo bene otimwu kica i kom balwu. [ 26Ento ka pe wutimo ki dano kica, ci Wonwu ma tye i polo pe bitimowu kica i kom bal mewu.”]\n(Matayo 21.23-27; Luka 20.1-8)\n27Gin dok gudwogo i Jerucalem. Ka onoŋo en tye ka wot i ot pa Lubaŋa ci ajwagi madito pa Lubaŋa ki lupwonycik ki ludoŋo gubino bote. 28Gupenye ni, “Twer mene mumiyo itimo lok macalo man? Dok aŋa mumiyi twero meno?” 29Yecu ogamo doggi ni, “An koŋ apenyowu ki peny mo acel; wek wun bene wudokka iye, ka an abititowu kit twero mumiyo atiyo lok man. 30Batija pa Jon twerone oa ki bot Lubaŋa nyo oa ki bot dano? Wun wudokka iye.” 31Gucako bedo ki pyem i kingi kekengi, kun gipyem ni, “Ka koni wawacci, ‘Twerone oa ki bot Lubaŋa’, ci en dok bipenyowa ni, ‘Ci piŋo pe wuye lokke?’ 32Ka dok wawacci twerone oa ki bot dano kono?” Ento gin gulworo lwak, pien lwak ducu giŋeyo maber ni, Jon aye lanebi atika. 33Guwaco bot Yecu ni, “Wan pe waŋeyo.” Yecu bene owacogi ni, “An bene pe abitito botwu kit twero mumiyo atiyo man.”


Wel 22 ACO85 - Jo Icrael dok gucako wot ci guguro - Bible Search\nWel 21 Wel 23\nBalak ocwalo lukwena ka lwoŋo Balaam\n1Jo Icrael dok gucako wot ci guguro kemagi i lobo aroo me Moab loka Jordan mukemo Jeriko. 2Balak wod pa Jipor oneno gin ducu ma jo Icrael gutimo i kom jo Amor. 3En kacel ki jo Moab gubedo ki lworo madwoŋ i kom jo Icrael, pien gipol mada, mumiyo lworo oloco kom jo Moab woko. 4Ci jo Moab guwaco ki ludoŋo pa jo Midian ni, “Lwak jo man gibijwerowa woko ki gin ma orumowa ducu, macalo twon dyaŋ ma camo lum ki i bar tyeko woko.” Pienno Balak wod pa Jipor ma onoŋo obedo kabaka me Moab i kare meno, 5-ocwalo lukwena bot Balaam wod pa Beor i Petor ma cok ki kulu Euprate i lobo Amau ka Lwoŋe kun giwaco ni, “Nen, rok mo gubino ma gua ki i Ejipt, guumo lobo woko lipuk; kombeddi doŋ gubedo ma gukemo lobowa. 6Tim ber ibin wek icen jo-ni woko pira, pien gitek gikata woko. Gwok nyo miyo abitwero loyogi, aryemogi woko ki i lobo kany; pien aŋeyo ni ŋat ma ilego gum kome, kome bedo gum, ki ŋat ma iceno doŋ giceno.”\n7Kit meno ludoŋo me Moab ki ludoŋo me Midian gucako wot ki lim me tyet i ciŋgi, Gucito bot Balaam, gutitte lok me kwena ma Balak ocwalo. 8En owaco ki gin ni, “Tin wubut kany, ci abidwoko lok botwu kit ma Rwot biloko bota.” Kit meno ludito pa jo Moab gubedo bot Balaam. 9Ci Lubaŋa obino bot Balaam, owaco ni, “Jo mene ma gitye boti-ni?” 10Balaam owaco ki Lubaŋa ni, “Balak wod pa Jipor, ma kabaka me Moab, en aye ocwalla kwena ma kun waco ni, 11‘Nen, rok mo gubino ma gua ki i Ejipt, ci guumo lobo woko lipuk. Tim ber ibin wek icen jo-ni woko pira; miyo gwok nyo abitwero lweny kwedgi ci aryemogi woko.’ ” 12Lubaŋa owaco ki Balaam ni, “In pe ibiwot kwedgi; pe ibiceno jo meno, pien gin jo ma gimiyogi gum con.” 13Ka Balaam oa malo odiko, ci owaco ki ludito pa Balak ni, “Wudok giwu i lobowu; pien Rwot otyeko kwero ni pe acit kwedwu.” 14Mumiyo ludito pa jo Moab gua gudok bot Balak, guwaco ni, “Balaam okwero bino kwedwa woko.”\n15Balak dok omedde ki cwalo ludito jo mapol makato gin ca, ki dano ma giŋene makato jo ma gukwoŋo ca. 16Gin gucito bot Balaam, guwaco bote ni, “Balak wod pa Jipor owaco kuman ni, ‘Pe iwek gin mo ogeŋi bino bota; 17pien ada abiketti deyo madit, dok gin ducu ma ibiwacca abitiyo.’ ” 18Ento Balaam odok iye ki lutic pa Balak ni, “Kadi bed Balak onoŋo omiya ryal ki jabu ducu ma i ode, pe atwero kalo wi cik pa Rwot Lubaŋana pi tiyo gin mo matidi nyo madit. 19Doŋ alegowu ni wun bene tin wubed kany wek aŋe gin ma Rwot dok biwacca.” 20Ci Lubaŋa obino bot Balaam i dyewor meno owaco bote ni, “Ka jo meno gubino ka lwoŋi, ci ia malo icit kwedgii ento gin ma aciko boti aye ibitiyone.”\nBalaam ki kanane\n21Kit meno Balaam oa malo odiko con, otweyo del kom kanane, ocito ki ludito pa jo Moab. 22Ento kiniga omako Lubaŋa pi citone; ci lamalaika pa Rwot ocuŋ woko i yo macalo lamerokke. Balaam onoŋo oito i wi kana, ki luticce aryo onoŋo gitye kwede. 23Ci kana oneno lamalaika pa Rwot kun ocuŋ i dye gudo, kun noŋo owoto pala lucwanne, omako i ciŋe, Kana olokke, oa woko ki i gudo, ocito i poto. Balaam ogoyo kana omiyo odok woko i yo gudo. 24Ci lamalaika dok ocuŋ i yo ka mo madiŋ ma i kin poto olok ma gigeŋo ki cel got tuŋŋi ki tuŋŋi. 25Ka dok kana oneno lamalaika pa Rwot, ci oyokke ki cel got, odiyo tyen Balaam i kom cel, omiyo en dok ogoye aye. 26Ka dok lamalaika pa Rwot omedde ki wot anyim ci ocuŋ tuŋ lacuc nyo tuŋ acam 27Ka kana oneno lamalaika pa Rwot, obuto woko piny ka tyen Balaam, ci kiniga omako Balaam, ogoyo kana ki odoone. 28Ka doŋ Rwot oyabo dog kana ci owaco bot Balaam ni, “An atimo gin aŋo i komi mumiyo igoya tyen adek kulu-ni?” 29Ci Balaam owaco ki kana ni, “Pien ibedo ka nywara. Kono atye ki pala i ciŋa, kono aneki kwede woko.” 30Ci kana owaco ki Balaam ni, “An pe a kanani ma ibedo i koma kare me kwoni ducu nio wa onyoo? Onoŋo yam koŋ anyebbe ka timo kit man i komi?” En ogamo ni, “Pe.”\n31Lacen Rwot oyabo waŋ Balaam, ci oneno lamalaika pa Rwot ka ocun i dye yo ma omako pala lucwan i ciŋe; ci Balaam okulo wiye piny, opoto piny aryeba cwiny. 32Lamalaika pa Rwot owaco bote ni, “Piŋo igoyo kanani tyen adek kulu? Nen, an abino anyim ka juki, pien wotti akaka-ni pe oyomo cwinya. 33Kana onena ci olokke aa woko ki i nyima tyen adek kulu. Kono en pe onoŋo olokke oa woko ki bota, kono onoŋo doŋ aneki woko tin ada, kun aweko en makwo.” 34Ci Balaam owaco bot lamalaika pa Rwot ni, “Doŋ abalo, pien onoŋo pe aŋeyo ni icuŋ i yo pi lweny i koma. Mumiyo ka ce otimme marac ma pe ipwoyo, ci abidok cen ki ŋeya.” 35Ento lamalaika pa Rwot ogamo dog Balaam ni, “In doŋ icit ki jo meno; ento gin ma aciki aye ibiloko.” Pienno Balaam omedde ki wot kacel ki ludito pa Balak.\nBalak ojolo Balaam\n36Ka Balak owinyo ni Balaam doŋ obino, ci ocito ka romo kwede i gaŋ me Moab ma i waŋ lobo ma kulu Amon opoko, wa i waŋ lobo kikome. 37Ka Balak owaco bot Balaam ni. “An yam pe acwalo kwena ka lwoŋi? Piŋo pe nene ibino bota? An pe atwero keto deyo i komi?” 38Balaam ogamo ni, “Nen doŋ abino boti. Kombeddi an atye ki twero me loko gin mo boti? Lok ma Rwot biketo i doga, en aye myero aloki.” 39Balaam ocito gin ki Balak, ci gucito i Kiriat-kujot. 40Ka Balak ocako tumo twoni ki romi opoko riŋo ocwalo bot Balaam ki ludito ma yam gitye kwede.\nBalaam olamo gum i kom jo Icrael\n41Orwone Balak otero Balaam ocito kwede malo wa i Bamot-baal, ci Balaam oneno jo Icrael ma gitye cok ki kunnu.


Lukricitayo Gunya i Lobe Mapol | Pwony me Baibul pi Lutino\nPWONY ME 98\nLukwena gulubo lok pa Yecu ci gutito lok me kwena maber-ri i twok lobo lung. I mwaka 47 K.M., omege ma gitye i Antiokia gucwalo Paulo ki Barnaba ka tito kwena i kabedo mogo ma tye i bor piny. Lutit kwena aryo-ni guwoto i kabedo mogo ma i Asia Minor calo Derube, Licitra, ki dong Ikonio.\nPaulo ki Barnaba gutito kwena bot dano ducu, kadi gubedo lulonyo nyo lucan, jo matino nyo jo mutii. Dano mapol gujolo lok ada i kom Kricito. I kare ma Paulo ki Barnaba gutito kwena bot laloc me Caiprac, ma nyinge Cergio Paulo, latyet mo otemo jukogi. Paulo owaco bot latyet-ti ni: ‘Cing Jehovah bipoto i komi.’ Cutcut, wang latyet-ti oto woko. I kare ma Cergio Paulo oneno gin mutimme, en odoko laye.\nPaulo ki Barnaba gutito kwena ka weng, i ot ki ot, i cuk, i yo gudo, ki dong i kacokke pa Lujudaya. I kare ma gucango langolo mo i Licitra, jo ma guneno tango man gucako tamo ni gubedo lubange ci gutemo worogi. Ento Paulo ki Barnaba gujukogi, kun giwacci: ‘Wuwor Lubanga keken! Wan bene wa dano.’ I nge kare manok, Lujudaya mogo gubino gupiyo lwak i kom Paulo. Lwak gucelo Paulo ki got ci guywaye gutere i nge gang, kun gitamo ni dong oto woko. Ento, Paulo onongo pud tye kwo! Cutcut, omege gucokke bote ci oa malo ka dong gudwoke i gang. Lacen, Paulo odok cen i Antiokia.\nI mwaka 49 K.M., Paulo dok owoto ka tito kwena ka mabor. I nge dok cen ka limo utmege ma onongo gitye i Asia Minor, en otero lok me kwena maber-ri i kabedo mukene mabor, i lobo Ulaya. En ocito i Atene, Epeco, Pilipi, Tecalonika, ki dong kabedo mukene. Cira, Luka, ki awobi ma nyinge Temceo gunywako wot ki Paulo. Gutiyo kacel me cako kacokke manyen kun gikonyogi me jing matek. Paulo obedo i Korint pi mwaka acel ki nucu, kun jingo omege ma kunnu. En otito kwena, opwonyo dano, dok ocoyo waraga bot kacokke mapol. En bene otiyo macalo layub kema. I nge kare mo, Paulo odok cen i Antiokia.\nLacen, i mwaka 52 K.M., Paulo owoto pi tyen me adekke ka tito kwena i bor piny, kun cako ki i Asia Minor. En owoto tung kumalo wa i Pilipi ka dok olokke odok tung kupiny wa i Korint. Obedo i Epeco pi mwaki mogo, kun pwonyo, cango dano dok konyo kacokke. En bene onongo miyo pwony bot lwak nino ducu i cukul mo. Dano mapol guwinyo lok pa Paulo ci guloko kitgi. I agikkine, i nge tito kwena maber-ri i lobe mapol, Paulo ocito i Jerucalem.\n“Wuciti wucilok jo me rok ducu gudok jo ma luba.”—Matayo 28:19\nLapeny: Ti ki mep ma i Baibul ma meggi (New World Translation, Appendix B13), me lubo wot pa Paulo ka tito kwena.\nTic pa Lukwena 13:1–23:35\nNywakki Nywakki Lukricitayo Gunya i Lobe Mapol


Kit me Kweyo Cwiny Jo ma Kinywarogi | Wi Lubele me Anyama\nWi Lubele—Me Akwana i Kacokke | Mai 2019\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nPWONY ME ANYAMA ME 20\nKit me Kweyo Cwiny Jo ma Kinywarogi\n“Lubanga ma kweyo cwiny dano ducu . . . kweyo cwinywa i can ducu ma walimo.”—2 KOR. 1:3, 4.\nWER 134 Lutino Gubedo Mic pa Lubanga\n1-2. (a) Labol ango ma nyuto ni dano ducu kinywalogi ki miti me nongo kwe cwiny dok gitye ki kero me miyone? (b) I yo ma nining ma kiwano kwede lutino mukene?\nDANO ducu kinywalogi ki miti me nongo kwe cwiny dok gitye ki kero me kweyo cwiny jo mukene. Me labolle, ka latin matidi tye ka tuku ci opoto owano conge, en pol kare ringo bot Mamane nyo Babane. Lunywalle pe giromo cango bur meno, ento giromo kweyo cwinye. Guromo penyo latin-ni gin mutimme, gidunyo pig wange, ci giloko lok ma kweyo cwinye kun ginyutte mar, dok giromo bene keto yat i wang bur meno nyo giboyo woko. Ma pe orii, latin-ni ling woko dok romo dok cen ka tuku. I nge kare mo, conge-ni cang maber.\n2 Ento i kine mukene, kiwano lutino i yo marac adada. Lutino mogo kinywarogi i yo me buto. Lutino mogo kinywarogi kicel keken, ento mukene kinywarogi tyen mapol pi mwaki mapol. Kadi bed otimme kicel nyo tyen mapol, tim ma kit man weko bur matut i kwo pa latin. I kare mukene, kimako ngat ma onywaro latin-ni dok kimine pwod. I kine mukene, labal-li pe nongo pwod mo. Ento kadi bed kimiyo pwod ki labal-li cutcut, latin ma kinywaro-ni bedo ki arem cwiny kadi ka odoko dit.\n3. Kit ma kitito kwede i 2 Jo Korint 1:3, 4, miti pa Jehovah tye ningo, dok lapeny mene ma wabinyamo?\n3 Ka omego nyo lamego mo ma kinywaro i kare me tinone pud tye ka lweny ki arem cwiny pi tim meno, kony ango ma tye pire? (Kwan 2 Jo Korint 1:3, 4.) Nen ka maleng ni, miti pa Jehovah tye ni romine gunong mar ki kwe cwiny ma gimito. Kong dong wanyamu lapeny adek magi: (1) Pingo jo ma kinywarogi i kare ma gitino gimito kwe cwiny? (2) Anga ma twero kweyo cwinygi? (3) Watwero kweyo cwinygi i yo maber nining?\nPINGO KWE CWINY MITTE?\n4-5. (a) Pingo pire tek me niang ni lutino pat ki ludito? (b) Ka kinywaro latin moni, meno gudo genne i kom jo mukene nining?\n4 Jo mogo ma kinywarogi i kare ma gitino pud gimito kwe cwiny kadi wa i nge mwaki mapol. Pingo? Me niang pingone, omyero kong wange ni lutino gipat adada ki ludito. Tim marac gudo latin i yo marac makato dano madit. Nen kong labol mogo.\n5 Lutino gitye ki miti me bedo ki wat macok dok ki gen i kom jo ma gwokogi. Wat ma kit man weko giwinyo agonya dok pwonyogi kit me geno jo ma marogi. (Jab. 22:9) Tye me cwercwiny ni, pol pa lutino ma kinywarogi, kinywarogi ki i pacogi, dok pol jo ma nywarogi gubedo wadi nyo lurem macok. Turo gen pa latin i yo ma kit man twero weko doko tek bot latin me geno ngat mo keken, kadi wa i nge mwaki mapol.\n6. Pingo nywaro lutino i yo me buto obedo tim marac ma kelo awano madit?\n6 Lutino pe gitwero gwokke kengi, dok nywarogi i yo me buto obedo tim malik ma wanogi marac adada. Diyo lutino i tim me buto tektek ma peya guteggi i komgi, tamgi, nyo cwinygi dok ma karegi me rwatte i buto mupore i nyom peya oromo, twero kelo adwogi marac i kwogi. Ka ngat mo onywaro latin, man weko latin bedo ki tam ma pe tye atir i kom rwatte i buto, dok winyo ni konye pe, kun pe geno ngat mo.\n7. (a) Pingo yot adada pi jo ma gitye ki cwiny marac me bwolo lutino, dok gitwero timo man nining? (b) Goba ma kit meno twero kelo adwogi ango?\n7 Lutino pud peya gitye ki kero me tam matut ki moko tam, nyo me ngeyo ki gwokke ki i kom jami maraco calo ludito. (1 Kor. 13:11) Pi meno, yot adada pi jo ma gitye ki cwiny marac me bwolo lutino. Jo ma nywaro lutino gipwonyo lutino ki goba maraco adada, me labolle, giwaco ni bal-li obedo bal pa latin, ni lok man omyero pe ongene, ni pe tye ngat mo ma paro dok ma mito winyo lok meno kadi latin odoti, nyo bene ni tim buto i kin ludito ki lutino obedo yo acel me nyuto mar ma pe rac. Goba ma kit man twero nyweno wi latin ka odok i lok me buto pi mwaki mapol. Latin ma kit meno twero dongo ma tamo ni en konye pe, cwinye bedo ka pide dok tamo ni pe epore me nongo mar nyo kwe cwiny, kadi wa ki bot Lubanga.\n8. Pingo watwero bedo labongo akalakala mo ni Jehovah twero kweyo cwiny jo ma gitye ki arem?\n8 Dong pe tye me ur ni nywaro lutino i yo me buto kelo adwogi marac ma ri pi kwogi ducu. Man pud dong obedo tim marac dok macilo adada! Nya pa tim me nywaro lutino nyuto ka maleng ni watye ka kwo i kare me agikki, ma jo mapol ‘pe gimaro dano wadgi’ dok ‘jo maraco ki jo ma lugoba gitye ka medde ki bedo marac makato kare.’ (2 Tem. 3:1-5, 13) Tic pa Catan rac adada, dok tye me cwercwiny ka dano gitimo jami ma Larac-ci mito. Ento, Jehovah tek loyo Catan nyo luticce. En ngeyo jami ducu ma Catan timo. Watwero bedo labongo akalakala mo ni Jehovah ngeyo arem ma wakato ki iye, dok en twero miniwa kwe cwiny ma wamito. Watye ki mot ni watiyo pi “Lubanga ma kweyo cwiny dano ducu. En kweyo cwinywa i can ducu ma walimo, wek wan bene wabed ki twero me kweyo cwiny jo ma tye ki can mo mapatpat, kun wakweyo cwinygi i kit yo acel-lu ma Lubanga okweyo kwede cwinywa-ni.” (2 Kor. 1:3, 4) Anga kono ma Jehovah tiyo kwede me miyo kwe cwiny?\nANGA MA TWERO KWEYO CWINY JO MA KINYWAROGI?\n9. Ma lubbe ki lok pa Kabaka Daudi i Jabuli 27:10, ngo ma Jehovah bitimo pi jo ma lupacogi okwerogi woko?\n9 Jo ma lunyodogi pe ogwokogi nyo ma jo macok kwedgi aye onywarogi gimito kwe cwiny madwong. Kabaka Daudi oniang ni Jehovah aye ngat ma watwero geno ni bikweyo cwinywa kare ducu. (Kwan Jabuli 27:10.) Daudi onongo tye ki niye ni Jehovah bibedo Wego bot jo ma lupacogi okwerogi woko. Jehovah timo man nining? En tiyo ki luticce ma lugen. Omegiwa ki lumegiwa me kacokke gitye calo jo me ot botwa. Me labolle, Yecu oloko i kom jo ma guribbe kwede i woro Jehovah ni gubedo omegine, lumegine, ki mine.—Mat. 12:48-50.\n10. Lakwena Paulo oloko nining i kom ticce macalo laelda?\n10 Nen kong labol i kom kit ma jo me kacokke gitwero doko calo jo me pacowa. Lakwena Paulo onongo obedo laelda ma lagen dok ma tiyo matek. En oweko lanen maber, dok cwiny maleng oweko en otito ki jo mukene ni gulub lanene, kit ma en elubo kwede lanen pa Kricito. (1 Kor. 11:1) Nen kong kit ma Paulo oloko kwede i kom ticce macalo laelda: ‘Ento yam wabedo mamwol i kinwu macalo mego ma gwoko litinone.’ (1 Tec. 2:7) Luelda ma lugen i kare-ni bene giloko ki mwolo dok ki kica ka gitye ka tic ki ginacoya me kweyo cwiny jo ma mito kony.\nLumege ma guteggi pol kare gingeyo kweyo cwiny jo ma cwinygi cwer (Nen paragraf 11) *\n11. Ngo ma nyuto ni pe luelda keken aye myero gumi kwe cwiny?\n11 Tika luelda keken aye gikweyo cwiny jo ma kinywarogi? Pe. Wan ducu watye ki tic me ‘kweyo cwinywa kekenwa.’ (1 Tec. 4:17) Lumegiwa ma guteggi gitwero miyo kony maber adada bot lumege ma gimito kwe cwiny. Rwatte mada ni Lubanga Jehovah opore kekene ki mego ma kweyo cwiny latinne. (Ic. 66:13) Baibul tye ki lanen mapol pa mon ma gukweyo cwiny jo ma onongo gitye i peko. (Yubu 42:11) Jehovah pud dong bedo ki yomcwiny madit ka neno mon ma Lukricitayo i kare-ni ma gikweyo cwiny lumegigi ma tye ki arem cwiny! I kare mogo, luelda gipenyo lamego mo muteggi ka en twero konyo laminwa mo ma tye ki peko man. *\nWATWERO MIYO KWE CWINY NINING?\n12. Gin ango ma omyero wagwokke ki timone?\n12 Ngene kene ni, omyero wagwokke pe me penyo jami ma Lakricitayo moni pe winyo agonya me lok iye. (1 Tec. 4:11) Ento, ngo ma watwero timo pi jo ma gimito kony ki kwe cwiny? Kong wanenu jami abic ma wapwonyo ki i Baibul ma twero konyowa me kweyo cwiny jo mukene.\n13. Kit ma kitito kwede i 1 Luker 19:5-8, gin ango ma lamalaika pa Jehovah otimo pi Elia, dok watwero lubo lanene nining?\n13 Tim gin mo me konyo dano meno. I kare ma lanebi Elia onongo tye ka ngwec me laro kwone, cwinye otur marac adada ma onongo mito to woko. Jehovah ocwalo lamalaika mo me limo ki cuko cwiny Elia. Lamalaika-ni omiyo kony ma Elia mito i cawa meno kikome. En otedo cam mo manok pi Elia dok ocuko cwinye ni ocam. (Kwan 1 Luker 19:5-8.) Gin mutimme meno pwonyowa lok ada ma pire tek man: I kare mukene gin mo matidi ma watimo me nyuto kica twero kelo adwogi maber adada. Watwero nyuto ni wamaro ominwa nyo laminwa mo ma tye ki cwercwiny ka watimo gin mo pire calo tedo dek, mine mot mo matidi, nyo coyo kad mo me cuko cwinye. Ka pe wawinyo agonya me lok ki ngat-ti i kom kit ma en winyo kwede, ci watwero miyo kony i yo ma kitito malo-ni.\n14. Pwony ango ma wanongo ki i gin mutimme i kom Elia?\n14 Wek ngat ma cwinye otur-ni obed labongo lworo dok owiny agonya. Waromo nongo pwony mukene ki i gin mutimme i kom Elia. Jehovah otimo tango ma oweko lanebi man owoto wot mabor adada wa i wi Got Koreb. Nen calo Elia owinyo agonya i kabedo mabor man, ka ma onongo mwaki miya mapol angec Jehovah omoko gicikke ki jone. Romo bedo ni en otamo ni dong etye bor ki jo ma gimito neke. Pwony ango ma watwero nongo? Ka wamito kweyo cwiny jo ma kinywarogi, omyero kong wawek gubed agonya dok labongo lworo. Me labolle, luelda omyero wigi opo ni lamego ma tye ki arem cwiny matek twero bedo agonya ka tye ka mato cai i gange loyo ka kiloko kwede ki i Ot me Ker. Mukene dok romo winyo agonya ki i Ot me Ker aye ento pe ki gang.\nWatwero kweyo cwiny dano ka wadiyo cwinywa ka winyo lokgi, walego kwedgi ki cwinywa ducu dok wayero lok ma kweyo cwinygi (Nen paragraf 15-20) *\n15-16. Bedo ngat ma winyo lok maber kwako ngo?\n15 Bed ngat ma winyo lok maber. Baibul miyo tam ma atir man: “Dano acel acel myero owiny lok oyotoyot, ento pe myero orune me gamone.” (Yak. 1:19) Tika wabedo jo ma giwinyo lok maber? Waromo tamo ni wek wabed jo ma winyo lok, omyero wanen wang ngat meno laling labongo waco gin mo. Ento bedo ngat ma winyo lok kwako jami mapol. Me labolle, Elia otito cwercwinye bot Jehovah, dok Jehovah owinyo lokke. Jehovah oniang ni Elia onongo lworo omako, winyo calo etye kene, dok tamo ni ticce ducu konye pe. Ki mar, Jehovah ocobo pekone magi ki acel acel. En onyuto ni ada ewinyo lok pa Elia.—1 Luker 19:9-11, 15-18.\n16 Ka watye ka winyo lok pa omego nyo lamego mo, wanyuto ni wamare dok waparo pire nining? I kare mukene, lok mogo ma wayero ki diro twero nyuto kit ma wawinyo kwede. Iromo wacci: “Awinyo marac adada ni gin ma kit man otimme i komi! Pe omyero kiter latin mo keken marac kit meno!” Itwero bene penyo lapeny mogo manok me niang gin ma omego nyo lamego meno tye ka wacone. Itwero penye ni, “Itwero tita kong wek aniang maber gin ma itye ka wacone?” nyo “Aniang lokki-ni kit man . . . Tika aniang kakare?” Lok me mar ma kit meno twero cuko cwiny ngat-ti ni ada itye ka winyo lokke, dok itye ka yelle me niang maber.—1 Kor. 13:4, 7.\n17. Pingo omyero wadi cwinywa kun pe ‘warune me gamo’ lok?\n17 Gwokke adada ki ‘rune me gamo’ lok. Pe ingol doge ka en tye ka lok kun imiye tam nyo itiro tamme ma pe tye atir. Di cwinyi! I kare ma Elia otito tamme bot Jehovah, en oloko ki kiniga. I ngeye lacen, Jehovah ojingo niye pa Elia, ento en pud otito tamme ki kiniga aye kun nwoyo lokke macon ca. (1 Luker 19:9, 10, 13, 14) Man pwonyowa gin ango? I kare mukene mitte ni ngat ma cwinye tye ka cwer-ni otit kit ma en winyo kwede tyen mapol. Omyero wabed calo Jehovah, kun wawinyo lokke mot ma wadiyo cwinywa. Me ka rune me waco gin ma myero ngat meno otim, omyero wanyut cwiny me kica.—1 Pet. 3:8.\n18. Legawa twero bedo me kwe cwiny bot jo ma gitye ki arem nining?\n18 Leg kacel ki ngat ma tye ki arem kun itito kit ma Jehovah ki utmege me kacokke gimare kwede. Jo ma gitye ki turcwiny giromo winyo calo pe gitwero lega. Ngat meno twero winyo calo pe epore me lok ki Jehovah. Ka wamito kweyo cwinye, watwero lega kacel kwede kun walwongo nyinge. Watwero waco ki Jehovah kit ma wan kacel ki jo me kacokke wamaro kwede ngat ma cwinye otur-ri. Watwero lego Jehovah ni okwe dok ojing cwiny romone man ma pire tek tutwal-li. Lega ma kit man twero kweyo cwiny ngat-ti matek adada.—Yak. 5:16.\n19. Gin ango ma twero konyowa me yubbe me kweyo cwiny dano?\n19 Omyero iyer nyig lok ma cango dano dok ma cuko cwinygi. Tam ma peya iloko. Lok ma kiloko ata twero cwero cwiny dano adada. Lok me kica kweyo cwiny dano. (Car. 12:18) Leg bot Jehovah wek okonyi me nongo nyig lok me kica ma twero kweyo cwiny ngat meno. Wi myero opo ni pe tye lok mo ma twero konyo dano makato lok pa Jehovah ma tye i Baibul.—Ibru 4:12.\n20. Tam ango ma omege nyo lumegiwa mogo ma kinywarogi gitye kwede i komgi kekengi dok gin ango ma wamito ni gunge?\n20 Omege ki lumege mogo ma kinywarogi dong gumoko i cwinygi ni komgi cilo, konygi pe, pe kimarogi nyo bene ni girac ma pe tye ngat mo ma twero marogi. Man obedo lok ma pe tye atir! Pi meno, ti ki Ginacoya me poyo wigi ni Jehovah marogi matek. (Nen bok ma wiye tye ni “ Cuko Cwiny ma Tye i Ginacoya.”) Wi opo kit ma Jehovah otiyo ki lamalaika me jingo cwiny lanebi Daniel i kare ma cwinye otur. Jehovah onongo mito ni Daniel oniang ni pire tek bote. (Dan. 10:2, 11, 19) I yo acel-li, omege ki lumegiwa ma cwinygi cwer pigi tek bot Jehovah!\nCuko Cwiny ma Tye i Ginacoya\nGinacoya mene ma tye me kwe cwiny tutwal bot jo ma kinywarogi i yo me buto? Tye tyeng mapol ma watwero lok iye, ento waketo piny kany manok keken. I te tyeng acel acel, kinyuto kit ma watwero tic ki tyeng meno me konyo jo mukene.\nI kare mogo, twero nen calo ngat ma onywaro latin pe binongo pwod mo. Ento pe gitwero kanne ki bot Jehovah, ma winyo koko pa jo ma gin gunywaro-ni. Bedo ki gen i kom ngolo kop ma atir pa Jehovah twero konyowa me bedo ki kuc.\n“Aketo i tic tam ma tyeng man tye kwede dok atito gin ma i cwinya bot Jehovah, kun alege ni okonya abed ki tam ma opye mot. Pi lega teretere bot Jehovah, motmot acako nongo kwecwiny ki wic ma opye mot.”—Lok pa laelda ma kinywaro i yo me buto ma onongo pud tye ki mwaka abongwen keken.—Nen bene Jabuli 56:8-13.\nICAYA 41:10, 13\nTyeng magi oporo Jehovah ki Wego ma lamar ma gwoko luticce i kare me peko. Jo pa Lubanga i wi lobo ducu guneno ada pa lok man, kadi wa jo ma kinywarogi.\nICAYA 32:1, 2\n“Ayenyo kony ki bot luelda. Gubedo piny kweda tyen mapol dok gujalo cawagi me lok kweda. Gunyuto bene ni giparo pira dok guketo cwinygi ka winyo lokka. Gulego kacel kweda.”—Lok pa laminwa mo ma kipyedo ma pud tye ki mwaka abicel.\n1 JO KORINT 13:4, 7\nMyero wi opo i kom tyeng man ka ngat mo otitti ni kinyware i kare ma en pud latin. Pe iwac lok mo ma twero nyuto ni itye ki gung cwiny i lokke. Pol pa jo ma ginywaro lutino giwaco ki lutino ni kadi gudoti pe tye ngat mo ma biye lokgi. Lutino mukene gidongo kun gitamo ni meno lok ada. Pi meno, tam pi arem ma omego nyo lamego-ni tye ka wok ki iye, ci ikwe cwinye i yo ma itwero.\n2 JO KORINT 10:4, 5\nNywaro lutino i yo me buto pwonyo lutino me ye lok goba, ento Lok pa Lubanga twero turo kadi goba pa Catan ma omoko matek calo cel gogo.\n1 JON 3:19, 20\nKa cwinywa ngolo kop loyowa, ci wiwa myero opo ni Jehovah “dit kato cwinywa woko, dok ngeyo lok ducu.” Lokke twero moko ada man i wiwa: Piwa tek adada i wang Lubanga.\nNen dul me 24 i buk me Draw Close to Jehovah.\n21. Gin ango ma bitimme i kom lutim maraco ma pe giye ngut, ento gin ango ma wan ducu omyero wamok tamwa me timone i kare man?\n21 Ka wakweyo cwiny jo mukene, wapoyo wigi i kom mar pa Jehovah. Wiwa myero pe owil ni Jehovah obedo Lubanga ma ngolo kop atir. Pe tye tim mo keken me nywaro lutino ma en pe neno. Jehovah neno jami ducu, dok en bimiyo pwod ki jo ma nywaro lutino ma pe gungut. (Wel 14:18) Pi kare-ni, watute wunu me nyuto mar bot jo ma kinywarogi. Ma dong ber loyo, kweyo cwinywa me ngeyo ni Jehovah bicango matwal arem ducu ma Catan ki lobone okelo i kom dano! Cokcok-ki, wi dano dong pe bipo i kom jami ma kelo arem i cwinygi.—Ic. 65:17.\nPingo jo ma kinywarogi i kare ma gitino pud gimito kwe cwiny kadi wa i nge mwaki mapol anyim?\nNga ma myero okwe cwiny jo ma mito kony?\nYo maber ango ma watwero miyo kwede kwe cwiny?\n^ para. 5 Jo ma kinywarogi i yo me buto i kare me tinogi gikato ki i kwo matek adada kadi wa i nge mwaki mapol i anyim. Pwony man bikonyowa me niang pingo tye kit meno. Wabineno bene angagi ma gitwero kweyo cwiny jo ma kit meno. Me agikkine, wabinyamo yo mogo ma watwero kweyo kwede cwiny jo magi.\n^ para. 11 Ngat ma kinywaro-ni aye myero omok tamme pire kene ka mitte ni onong kony ki bot ludaktari nyo pe.\n^ para. 76 LOK I KOM CAL: Lamego muteggi tye ka kweyo cwiny laminwa mo mukene ma cwinye tye ka cwer.\n^ para. 78 LOK I KOM CAL: Luelda aryo gulimo laminwa ma cwinye tye ka cwer-ri. En olwongo lamego muteggi ca me bedo tye.\nMar ki Ngolo Kop Atir i Kacokke pa Lukricitayo\nMar ki Ngolo Kop Atir ka Wakemme ki Tim Maraco\nPe Iwek “Ryeko me Lobo Man” Obwoli\nDong Dironi me Kwan i Yo Matut!\nText Yero Bukke me kompiuta me akwanya WI LUBELE—ME AKWANA I KACOKKE Mai 2019\nWI LUBELE—ME AKWANA I KACOKKE Mai 2019


1 Tekwaro 23 ACO85 - Ka Daudi doŋ oti ma mwakane doŋ - Bible Search\n1 Tekwaro 22 1 Tekwaro 24\n1 Tekwaro 23\n1-Ka Daudi doŋ oti ma mwakane doŋ dwoŋ, ci ocako keto wode Solomon obedo kabaka ma loyo Icrael.\nLwak dul pa Lulevi ki ajwagi ki dog ticgi\n2Daudi ocoko ludito ma i Icrael ducu, kacel ki ajwagi ki Lulevi. 3Gikwano Lulevi ducu ma ditogi romo mwaka pyeradek dok kwede malo, ci wel co ducu oromo alip pyeradek wiye aboro. 4Daudi owacci, “Jo alip pyeraryo wiye aŋwen ki i komgi gibiketogi ka tic i ot pa Rwot; jo alip abicel gibibedo jagi ki luŋolkop; 5jo alip aŋwen gibibedo lugwok-doggola, ki jo alip aŋwen gibipako Rwot ki jami wer ma yam atiyo pi pake kwede.” 6Ci Daudi opokogi i dul muporo awobe pa Levi, Gercom, Kokat ki Merari.\n7Litino awobe pa Gercom gin aye Ladan ki Cimei. 8Litino awobe pa Ladan gin aye Jekiel ma laditgi, ki Jetam ki Joel, gin adek. 9Litino awobe pa Cimei gin aye Celomot, Kajiel ki Karan, gin adek. Magi gin aye ludito kaka pa Ladan ma i odi pa kwarogi. 10Litino awobe pa Cimei gin aye Jakat, Jina, Jeuc ki Beria. Jo aŋwen-nu gin aye litino awobe pa Cimei. 11Jakat aye onoŋo laditgi, ki me aryone Jija; ento Jeuc ki Beria pe gunywalo awobe mapol, mumiyo gikwanogi macalo dog ot ma kwarogi acel.\n12Litino awobe pa Kokat gin aye Amram, Ijar, Kebron ki Ujiel, gin aŋwen. 13-Litino awobe pa Amram gin aye Aron ki Moses. Aron gibolle tic me kwero jami maleŋ makato, wek en ki litino awobene guwan odok eceta i nyim Rwot matwal, dok guti bote, gulam gum i nyiŋe matwal. 14Ento litino awobe pa Moses ma dano pa Lubaŋa yam gikwanogi i kin kaka pa Levi. 15Litino awobe pa Moses gin aye Gercom ki Eliejer. 16Litirro awobe pa Gercom: Cebuel aye laditgi. 17Litino awobe pa Eliejer: Rekabia aye laditgi. Eliejer pe onywalo litino awobe mukene, ento Rekabia onywalo litino awobe mapol mada. 18Litino awobe pa Ijar, Celomit aye laditgi. 19Litino awobe pa Kebron gin aye Jeria ma laditgi, ki me aryone Amaria, me adekke Jakajiel, ki me aŋwenne Jekameam. 20Litino awobe pa Ujiel gin aye Mika ma laditgi, ki me aryone Icia.\n21Litino awobe pa Merari gin aye Makali ki Muci. Litino awobe pa Makali gin aye Eleajar ki Kic. 22Eleajar oto ma pe onywalo awobe, onywalo anyira keken; ento ludoggolagi ma awobe pa Kic aye gunyomogi. 23Litino awobe pa Muci gin aye Makali, Eder ki Jeremot, gin adek.\n24Magi aye litino awobe pa Levi ma i odi pa kwarogi, ma gin ludito kaka ma i odi pa kwarogi kit ma yam gicoyogi kwede, ma lubo wei ki nyiŋ dano ki acel acel ma ditogi romo mwaka pyeraryo dok kwede malo, ma gibedo ka tiyo tic i ot pa Lubaŋa. 25Pien Daudi onoŋo owacci, “Rwot Lubaŋa pa Icrael doŋ omiyo kuc ki jone; en doŋ bedo: i Jerucalem matwal. 26-Pi meno Lulevi pe doŋ gimitogi pi tiŋo kema pa Rwot, kadi jami mo ma gitiyo kwede.” 27Pi lok ma Daudi oloko me agikkine omiyo gicoyo wel Lulevi ma ditogi romo mwaka pyeraryo ki dok kwede malo. 28-En dok owacci, “Ticgi bibedo me konyo awobe pa Aron ka tic i ot pa Rwot, kun gigwoko dyekal ki kicika odi matinone, gilonyo jami maleŋ ducu, dok gitiyo kit tic mu kene ducu ma i ot pa Lubaŋa. 29Dok ikonyo bene ki kela mugati ma giketo i nyim Rwot, ki moko kwon me gityer me moko kwon, ki capat mareppe ma tobi pe iye, ki gityer me moko kwon ma gitedo i otako nyonyo, ki gityer me moko kwon ma girubo ki moo, ki gin pimo pek ki dwoŋ pa jami mapatpat. 30Gin gibicuŋ ka miyo pwoc ki pak bot Rwot odiko odiko, ki otyeno otyeno bene kumeno, 31ki i kare ducu ma gityero gitum awaŋa bot Rwot i cen cabit, ki i por dwe, ki i nino maditogu, gibicuŋ i nyim Rwot kare ducu, kun gilubo wel jo ma giciko. 32Gibigwoko kema me rwatte ki kabedo maleŋ kit meno, dok gibikonyo utmegigi, awobe pa Aron, i ticgi ma i ot pa Rwot.”


Luŋolkop 12 ACO85 - Jo Epraim guywayo mony, guŋolo - Bible Search\nLuŋolkop 11 Luŋolkop 13\nJeputa ki jo Epraim\n1Jo Epraim guywayo mony, guŋolo loka, guo i Japon, guwaco bot Jeputa ni, “Piŋo icito ka lweny i kom jo Ammon, ci pe ilwoŋowa wacito kwedi? Wabiwaŋo wii woko i odi.” 2Jeputa ogamo doggi ni, “An ki lwakka yam wabedo ki mone madit ki jo Ammon, ento ka alwoŋowu, wun pe wulara ki i ciŋgi. 3Ka aneno ni pe wutwero lara, ci adyero koma aŋolo loka ca i kom jo Ammon, ci Rwot omiyogi i ciŋa, Piŋo tin dok wubino bota ka lweny i koma?” 4Ci Jeputa ocoko jo Gilead ducu, olwenyo ki jo Epraim, ci jo Gilead guloyo jo Epraim. Onoŋo jo Epraim guwacci, “Wun jo Gilead ma wubedo i kin jo Epraim ki Manace, wun giwu jo Epraim aye ma yam wuriŋo wularo komwu.” 5Mumiyo jo Gilead gumako waŋ wat ducu me kulu Jordan pi geŋo jo Epraim. Ka dano mo i kin jo Epraim ma oriŋo olaro kome owacci, “Wek aŋol akat loka ca,” ci jo Gilead giwaco bote ni, “In i jo Epraim?” Ka ogamo ni, “Pe,” 6ci giwaco bote ni, “Koŋ iwac Cibolet,” ci en wacci, “Sibolet,” pien pe twero lwoŋone maber matir; ci gimake, gineke woko i waŋ wat kunnu. Jo Epraim guto ma romo alip pyeraŋwen wiye aryo i nino meno.\n7Jeputa obedo laŋolkop i Icrael pi mwaka abicel, Ka Jeputa ma Lagilead oto, ci giyike i gaŋŋe ma i Gilead.\nIbijan Elon ki Abudon\n8Dano ma olube me bedo laŋolkop i Icrael obedo Ibijan, dano me Beterekem. 9En yam tye ki awobene pyeradek, ki anyira pyeradek. Omiyo anyirane ginyomogi i kaka mukene, dok okelo anyira ma i kaka mukene pyeradek pi awo bene. Obedo ka ŋolo kop i Icrael pi mwaka abiro. 10Ka Ibijan oto, ci giyike i Beterekem.\n11Ci Elon Lajabulon dok olubo kore, obedo laŋolkop i Icrael. Obedo ka ŋolo kop i Icrael pi mwaka apar. 12Ka Elon Lajabulon oto, ci giyike i Aijalon i lobo pa jo Jabulon.\n13Ki I ŋeye dok Abudon wod pa Ilel ma Lapiraton aye obedo laŋolkop i Icrael. 14Yam tye ki awobene pyeraŋwen ki likwaye pyeradek ma giwoto ki kanagi pyerabiro. Obedo ka ŋolo kop i Icrael pi mwaka aboro. 15Ka dok Abudon wod pa Ilel ma Lapiraton oto, ci giyike i Piraton ma i lobo Epraim, i lobo godi pa jo Amalek.


Jo Kolocai 1 ACO85 - Waraga man oa ki bot Paulo ma en - Bible Search\nJo Pilipi 4 Jo Kolocai 2\nJo Kolocai 1\n1Waraga man oa ki bot Paulo ma en lakwena pa Yecu Kricito pi mit pa Lubaŋa, ki bot ominwa Temceo.\n2Bot jo pa Lubaŋa ki utmego ma genne i Kolocai, ma gitye i Kricito: Lubaŋa Wonwa omiwu kica kikuc.\nLega pa Paulo pi jo pa Lubaŋa ma gitye i Kolocai\n3Wapwoyo Lubaŋa Won Rwotwa Yecu Kricito kare ducu ma walego piwu, 4pien wawinyo pi niyewu i kom Kricito Yecu ki pi marwu ma wumaro kwede jo pa Lubaŋa ducu. 5Meno ducu obino pi gin ma wugeno ma gikano i polo piwu, ma yam doŋ wuwinyo pire con i lok me ada, ma en aye lok me kwena maber 6mubino botwu. Tye bene ka nyako nyige kun nya doŋo i wi lobo ducu i kit yo acel-lu, macalo tye ka timme botwu, cakke i nino ma wuwinyo iye, ka doŋ oweko wuniaŋ i kica pa Lubaŋa i ada, 7-kit ma yam Epapira opwonyowu kwede, ma en latic wadiwa ma wamaro. En latic pa Kricito piwa ma genne. 8En bene mutittiwa pi mar ma wutye kwede i Cwiny Maleŋ.\n9Cakke i nino ma wawinyo pire, walego Lubaŋa piwu ma pe wakeŋ, kun walego ni myero dok wuniaŋ matut i gin ma en mito, kun wubedo ki ryeko ki niaŋ ducu ma Cwiny Maleŋ miyo. 10En okonywu, wek kwowu obed ma myero bot Rwot, ma yomo cwinye maber, kun wutiyo tic mabeco ma miyo kwowu nyak nyig madwoŋ, dok wumedde bene ka ŋeyo Lubaŋa. 11Lubaŋa omiwu tek ducu ma rwatte ki twero me deyone, wek wucir can ducu kun wudiyo cwinywu i yo ducu ki yomcwiny. 12Wumi pwoc bot Lubaŋa Won ma omiyowa twer me nywako kacel ki jone maleŋ jami ducu ma en bimiyo botgi i leŋpiny. 13En ceŋ olarowa ki i loc me piny macol ci okobowa woko i te loc pa Wode ma emaro. 14-Koko dano, ma en aye weko bal, a ki bote.\nKricito en lawi jami ducu\n15Kricito obedo cal pa Lubaŋa ma pe nen-ni, latin kayo me ginaketa ducu ma Lubaŋa oketo, 16pien i en Lubaŋa ocweyo jami ducu, gin ma tye i polo ki gin ma tye i wi lobo, gin ma nen ki gin ma pe nen, kadi wa wegi komker ki wegi dito, ki luloc, ki wegi twer ducu. Jami ducu yam giketo pi twerre dok pire bene. 17En aye mukwoŋo katti ati ki jami ducu, dok bene i en jami ducu ribbe kacel. 18-En aye wic, ki jo muye en gubedo kome. En obedo acakki, en mukwoŋo cer ki i kin jo muto, wek etel yo i kin jami ducu. 19Pien Lubaŋa oye bedo i en wek epoŋ iye i kit yo ducu ma en tye kwede; 20-dok bene oye dwoko jami ducu bote i Kricito, gin ma tye i wi lobo ki gin ma tye i polo, kun Kricito okelo kuc pi remo me tone i kom yatariya.\n21Wun yam wupokke woko ki Lubaŋa; onoŋo wubedo lukworre i tamwu, kun wutimo gin maraco. 22Ento kombeddi doŋ pi to pa Wode ma con odoko dano, en odwokowu woko bote, wek ekelwu i nyime ma noŋo wutye maleŋ, dok bene ma wutye laboŋo bal mo, ma lok mo marac pe i komwu. 23Wumedde me bedo ki niye, kun wucuŋ matek, dok wumoko woko likiŋ ma pe wuleŋŋe ki i gen me lok me kwena maber ma doŋ wuwinyo, ma gitito bot ginaketa ducu ma tye i te polo, dok bene an Paulo kikoma yam adoko latic pire.\nTic pa Paulo bot jo muye Kricito\n24Kombeddi an gira cwinya yom i can ma aneno piwu, pien pi arem ma atye ka cirone i koma, atye ka miyo kony me tyeko gin murem i can pa Kricito, pi kome, ma en aye jo muye en. 25Pire omiyo yam adoko latic ma konyo lwak man, pi tic ma Lubaŋa omiya piwu, wek ami lok pa Lubaŋa oŋene. 26En muŋ mukanne pi kare malac bot lwak mapol ata, ento kombeddi doŋ Lubaŋa omiyo onen woko ka maleŋ bot jone.\n27Lubaŋa gire otamo ni emi jone guŋe kit ma muŋ man pire dit kwede i kin Lurok, dok me deyo madwoŋ, i mitine kene. Muŋ meno en ene, ni, Kricito bedo i iwu, miyo wubedo ki gen me nywako deyo pa Lubaŋa. 28Wan watuco pi Kricito kun waciko jo ducu, dok bene wapwonyo jo ducu ki ryeko ducu, wek wakel dano acel acel i nyim Lubaŋa ma doŋ oteggi i Kricito. 29Man aye gin mumiyo ayelle matek, kun acukke ki tekone madwoŋ ma tye ka tic i iya.


Nwoyo Cik 13 ACO85 - “Ka ce lanebi mo onen i kinwu, nyo - Bible Search\nNwoyo Cik 12 Nwoyo Cik 14\nNwoyo Cik 13\n1“Ka ce lanebi mo onen i kinwu, nyo lalek lek mo, miyo wu lanyut nyo taŋo mo, 2ka ce lanyut nyo taŋo ma otitti pire-ni otimme kakare, ce en owacci, ‘Wek doŋ walub kor lubaŋa mukene,’ ma yam pe iŋeyo, ‘wacak worogi,’ 3pe iwiny dog lanebi meno, lalek meno; pien noŋo Rwot Lubaŋawu tye ka temo cwinywu wek eŋe ka wumaro Rwot Lubaŋawu ki cwinywu ducu ki tipowu ducu. 4Wulub kor Rwot Lubaŋawu kun wulworo en dok wugwoko cikke ducu; wuwor doge, wuti bote kun wucuŋ i kome matek. 5Ento nyo lalek meno wubineko woko, pien opwonyo dano ki jemo i kom Rwot Lubaŋawu, ma yam okwanyowu woko ki i lobo Ejipt, okokowu ki i ot me opii, ci en bimiyo wuweko yo ma yam Rwot Lubaŋawu ociko ni wulubi. Kit meno miyo wubijwero gin marac woko ki i kinwu.\n6“Ka ce omeru mo ma wod pa meni, nyo wodi, nyo nyari, nyo damaroni kikome, nyo laremi ma imaro ki kwoni ducu, obiti i muŋ kun wacci, ‘Wek wacit ka woro lubaŋa mogo mukene,’ ma noŋo in kikomi nyo kwarowu yam pe guŋeyo, 7lubaŋa pa rok ma gurumowu dyere-ni, kadi ma gitye ka ma cok kwedwu nyo gitye ka mabor, nia i agikki lobo tuŋ cel cito kwede i agikkine tuŋ cel, 8pe iye doge, pe iwiny lokke, pe kica omaki i kome, pe imuŋ lokke; 9ento ibineke woko. Ciŋi aye bikwoŋo poto i kome me neke, lacen ciŋ lwak ducu bipoto i kome. 10Ibicele ki got ineko woko, pien obedo ka yenyo yo me kwanyi woko ki bot Rwot Lubaŋawu ma yam okwanyowu woko ki i lobo Ejipt, ki i ot me opii. 11Ci jo Icrael ducu gibiwinyo pire, ci gibilworo, miyo pe gibinwoyo timo bal marac macalo meno i kinwu.\n12“Gwok nyo i gaŋ mo ma Rwot Lubaŋawu bimiyowu me bedo iye wubiwinyo ni 13jo mogo ma kitgi raco, ma gin jowu kikome, guywayo tam pa jo ma bedo i gaŋ meno kun giwacci, ‘Wubin wacitu ka woro lubaŋa mukene,’ ma yam pe wuŋeyo. 14Myero wupeny lokke kun wuyenyo tere motmot; ka ce onen ni lokke otimme ada, ma gimoko ni lok me kwer macalo meno otimme i kinwu, 15ci wubineko jo ma gibedo i gaŋ meno woko ki pala lucwan, wujwerogi woko ducu liweŋ, Jo ducu ma tye iye, ki lim makwo bene ma tye iye, myero gutum woko ki pala lucwan. 16Wubicoko jami ma wuyako-ni ducu, wugurogi i dyekal ka maleŋ, ci wubiwaŋo gaŋ meno ki jami ducu ma tye iye woko ki mac, obed gitum ma giwaŋo ducu ki berre bot Rwot Lubaŋawu. Bibedo wi odur matwal; pe dok gibigero iye gaŋ mo. 17Gin mo ma gidyero bot Rwot pe wubiweko doŋ i ciŋwu, wek Rwot okwany kinigane mager twatwal-li woko. Bitimowu kica kun nyuto cwiny me kica i komwu, ci miyo wunya mapol kit ma yam okwoŋo kwede bot kwarowu-ni, 18ka ce wuworo dog Rwot Lubaŋawu, wumako cikke ducu ma acikowu kwede tin-ni dok wutiyo gin ma nen atir i waŋe.


1 Jo Korint 5 ACO85 - Atye ka winyo lok ni tim mo me - Bible Search\n1 Jo Korint 4 1 Jo Korint 6\n1 Jo Korint 5\nLok ma giŋolo i kom lutim kwele\n1-Atye ka winyo lok ni tim mo me kwele kwele tye i kinwu. Tim me kwele ma kit meno gire pe nen wa i kin jo ma pe ŋeyo Lubaŋa, ni tye dano mo i kinwu ma omayo ci-wonne ci tye ka bedo kwede macalo dakone. 2Pud bene wuwakke pire! Cwinywu pe myero ocwer, wek giryem ŋat ma otimo kit tim macalo meno woko ki i kinwu?\n3An ki tuŋ bota, kadi ape kunnu, cwinya tye botwu kunnu; kit macalo atye kunnu-ni doŋ atyeko ŋolo kop woko i kom dano meno ma doŋ otimo tim marac-ci. 4Myero wucokke kacel i nyiŋ Rwotwa, ma noŋo an bene atye kwedwu i cwiny ki tek pa Rwotwa Yecu, 5ka doŋ wumi dano macalo man bot Catan wek onek kome woko, wek cwinye aye obilarre i nino pa Rwot. 6-Wakkewu-ni pe ber. Pe wuŋeyo ni tobi matidi mo yenyo moko ducu ma girubo me tedo mugati? 7-Wukwany tobi macon woko, wek wubed mugati manyen. I adane, tobi pe i komwu, pien latin romowa me Kato (Paska) doŋ gityero woko, en aye Kricito. 8-Pe doŋ myero wakweru Katowa ki tobi macon, en tobi me raccwiny ki tim mogo maraco, ento myero wakweru ki mugati ma tobi pe iye, ma en aye leŋ ic ki ada.\n9Yam acoyo botwu i waragana ni meno, pe wuribbe ki jo ma gitimo tim kwele. 10Pe onoŋo aloko i kom dano me lobo-ni ma gitimo tim kwele, nyo luworo me jami, ki luyak, nyo jo ma woro cal jogi. Pe kumeno; ka kuman onoŋo myero wua woko ki i lobo. 11I adane acoyo botwu ni pe wuribbe ki ŋat mo ma gilwoŋo ni dano pa Kricito, ka otimo tim kwele, nyo ka en obedo laworo me jami, nyo obedo dano ma woro cal jok, gwok nyo layet dano, lamero nyo layak; pe wunywak cam kacel ki kodi dano-nu. 12Meno pe ticca me ŋolo kop i kom jo ma pe guye Yecu. Lubaŋa aye ma biŋolo kop i komgi. Pe myero wun aye wuŋol kop i kom jo muye Lubaŋa ma gitye i kinwu? 13-Wuryem dano marac woko ki i kinwu.


1 Tekwaro 11 ACO85 - Lacen jo Icrael ducu gucokke bot - Bible Search\n1 Tekwaro 10 1 Tekwaro 12\n1 Tekwaro 11\nDaudi odoko kabaka me Icrael kacel ki Juda\n(2 Cam 5.1-5)\n1Lacen jo Icrael ducu gucokke bot Daudi i Kebron, ci guwacci, “Nen ba, wan aye wa cogo komi ki riŋo komi. 2I kare macon ca, wa i kare ma onoŋo Caulo aye kabaka ma loyowa, in yam itelo wi jo Icrael ka gicito ka lweny, idwokowa paco bene, Rwot Lubaŋani bene nene owaco boti ni, ‘In aye ibibedo lakwa lwakka jo Icrael, dok ibibedo laker ma loyogi.’ ” 3Kit meno ludoŋo pa jo Icrael ducu gubino bot kabaka i Kebron. Kabaka Daudi oketo gicikke kwedgi i Kebron i nyim Rwot, ci guwiro Daudi obedo kabaka ma lo yo jo Icrael, kit ma yam Rwot oloko ki i dog Camuel.\n(2 Cam 5.6-10)\n4-Daudi ki jo Icrael ducu gucito i Jerucalem, ma en aye Jebuc, ka lweny i kom jo Jebuc ma gibedo i lobo kunnu. 5Jo ma gibedo i Jebuc onoŋo guwaco bot Daudi ni, “In pe ibidonyo kany.” Ento Daudi ocito omayo gogo me Cion woko, ci odoko gaŋ kalle. 6Daudi owacci, “Dano ma bikwoŋo neko jo Jebuc, en aye bibedo ladit ma lawimony.” Ci Joab wod pa Ceruya okwono ito kunnu ci en odoko laditgi. 7Daudi ocako bedo i cel gogo, mumiyo gilwoŋo ni, Gaŋ kai pa Daudi. 8Daudi ogero gaŋ madit orumo woko likiŋ, cakke ki i Millo; Joab ogero odi mukene ma i gaŋ ma yam oballe. 9Daudi omedde odoko dit twatwal, pien onoŋo Rwot me mony aye tye kwede.\n(2 Cam 23.8-39)\n10Magi gin aye ludito ki i kin twoni oteka lweny pa Daudi, jo ma yam gumiyo kony matek i kerre, kacel ki jo Icrael ducu, ci guketo en me bedo kabaka, kit ma onoŋo Rwot yam oloko i kom Icrael. 11Man aye lok kom twoni oteka lweny pa Daudi: Jacobeam ma jo Kakmon en aye ladit pa jo adek-ki; en yam okato ki toŋŋe i kom jo miya adek, ci onekogi woko ducu lawaŋacel. 12Ŋat ma lubo en ki i kin twoni oteka rweny acel-ki en aye Eleajar wod pa Dodo ma jo Akoki. 13En obedo kacel ki Daudi i Pac-dammim i kare ma jo Piliciti gucokke ka lweny kunnu. Poto onoŋo tye kunnu ma cayiri ocek iye mabup, ci lwak ocako riŋo woko ki i nyimjo Piliciti. 14Ento en ocamo co ci ocuŋ i dye poto pi laro, ocako neko jo Piliciti, ci Rwot olarogi ki loc madit twatwal.\n15Jo adek ki i kin ludito pyeradek-ki gulor piny wa i got ka ma Daudi bedo iye i boro Adullam; onoŋo mony pa jo Piliciti ogony i nota Repaim. 16I karenu onoŋo Daudi tye i kakannene, ki cel gogo pa Lupiliciti onoŋo tye i Beterekem. 17Daudi oloko ki miti madwoŋ ni, “Kono ŋatti mo ocito ka twomo pii ki i wan it Beterekem ma tye cok ki dog gaŋ ca, omiya amati, kono ber mada!” 18Ci twoni lweny adek-ku gucito gubaro dye gony pa jo Piliciti, gutwomo pii ki i wan it Beterekem ma tye cok ki dog gaŋ ca, ci gukelo bot Daudi. Ento Daudi pe omato; otiŋo oliyo piny i nyim Rwot pi gityer amata, 19kun wacci, “Pe obed kumeno ki i nyim Lubaŋana, an pe myero atim kit man. An aye dok amato remo pa jo-ni? Pien gukelo pi dyero komgi.” En aye lok mumiyo pe omato pii meno. Twoni lweny adek-ku yam gutimo kit meno.\n20Abicai omin Joab onoŋo ladit i kin jo pyeradek-ki. Otiŋo toŋŋe olwenyo i kom jo miya adek ci onekogi woko ducu, ma omiyo nyiŋe oywek ma mito rom ki jo adek ca. 21Pienno olimo yweka madit ki i kom jo pyeradek-ki, ci odoko ladit wi monygi; ento pe olimo rwom pa jo adek ca.\n22Ki Benaya wod pa Yekoyada obedo twon oteka ma i Kabjeel, latim gin madito; en oneko awobe aryo ma gin twoni labwor me Moab. En bene olor odonyo i bur ci oneko iye labwor i kare ma pee ocwer mapek. 23Ka dok oneko Laejipt mo, dano ma kome pek ma borre romo futi abiro ki nucu. Laejipt meno onoŋo tye ki toŋŋe i ciŋe ma rom ki rii yat lacwe boŋo; ento en Benaya ocito bote ki odoone, ci oyuto toŋ woko ki i cin Laejipt, ka oneke kwede woko ki toŋŋe-nu. 24Benaya wod pa Yekoyada otimo gin madito kit meno, omiyo nyiŋe olimo yweka madit ma mito rom ki twoni lweny adek-ki. 25Nyiŋe oywek i kin jo pyeradek-ki, ento pe olimo rwom pa jo adek ca. Daudi oketo en obedo ladit pa jo ma gwoko en kabaka.\n26Twoni oteka lweny ma i kin lumony gin aye Acael ma omin Joab, Elkanan wod pa Dodo me Beterekem, 27Camot me Karod, Kelej ma jo Palti, 28Ira wod pa Ikec me Tekoa, Abiejer me Anatot, 29Cibekai ma Lakucat, Ilai ma jo Akoki, 30Makarai me Netopa, Keled wod pa Baana me Netopa, 31Itai wod pa Ribai me Gibea pa jo Benjamin, Benaya me Ptraton, 32Kurai ma bedo i nota ora me Gaac, Abiel me Arba, 33Ajimavet me Bakarum, Eliaba me Caalbon, 34Kacem ma jo Gijon, Yonacan wod pa Cage ma jo Karar, 35Akiam wod pa Cakar ma jo Karar, Elipal wod pa Ur, 36Keper ma jo Mekerat, Akija ma jo Pelon, 37Kejero me Karmel, Naarai wod pa Eiibai, 38Joel omin Natan, Mibkar wod pa Agri, 39Jelek ma jo Ammon, Nakarai me Beerot ma latin jami lweny pa Joab wod pa Jeruya, 40Ira ma jo Itri, Gareb ma jo Itri, 41Uria ma jo Kit, Jabad wod pa Aklai, 42Adina wod pa Cija ma jo pa Reuben, ma ladit i kin jo pa Reuben, en aye obedo ki jone pyeradek bene; 43Kanan wod pa Maaka ki Yocapat ma Lamitini, 44Ujia ma jo Acitera, Cama ki Jeyel ma awobe pa Ketam me Aroer, 45Jediael wod pa Cimri ki ominne Joka, ma Latiji, 46Eliel ma jo Makavi, ki Jeribai ki Jocavia ma awobe pa Elnaam, ki Itima ma jo Moab, 47Eliel ki Obed, ki Jaciel ma jo Mejoba.